title: Seven Pillars of Wisdom

text: "Seven Pillars of Wisdom" sai hyvän aikalaisvastaanoton, ja sitä on luonnehdittu muun muassa kirjallisuuden merkkiteokseksi. Toisaalta kirjan historiallinen luotettavuus on kuitenkin kyseenalaistettu, ja Lawrencen on syytetty esittäneen itsensä ja arabijoukot paremmassa valossa brittien osuuden kustannuksella. Sotamuistelmiin perustuva David Leanin ohjaama "Arabian Lawrence" (1962) sai kymmenen Oscar-ehdokkuutta, mukaan lukien ehdokkuuden parhaasta sovitetusta käsikirjoituksesta.


title: Seven Pillars of Wisdom

text: T. E. Lawrence toimi vuosina 1916–1918 brittien yhteysupseerina prinssi Faisalin joukoissa arabikapinan yhteydessä. Lawrencen aikomukset kirjoittaa kokemuksistaan myöhemmin kirja käyvät jo ilmi hänen kirjeenvaihdostaan syyskuulta 1917. Lawrence teki jo sodan aikana muistiinpanoja, jotka olivat lähinnä paikkojen ja ihmisten kuvauksia, sillä oli vaara, että ne olisivat voineet joutua vihollisen käsiin.


title: Seven Pillars of Wisdom

text: Arabikapina huipentui Lawrencen osalta Damaskoksen valtaukseen lokakuussa 1918. Sen jälkeen Lawrence palasi Englantiin, jossa ei salannut aikeitaan kirjoittaa kirja. Kuitenkin esimerkiksi kirjeessään Charles Doughtylle hän totesi, ettei kirjaa ole välttämättä tarkoitettu julkaistavaksi, sillä se saattaisi loukata elossa olevia henkilöitä, myös häntä itseään.


title: Seven Pillars of Wisdom

text: Kirjan alkuvaiheista tiedetään melko vähän, sillä Lawrencen 1920–1921 käymästä kirjeenvaihdosta on vain vähän tallella. Lawrence alkoi kirjoittaa kirjaa vuoden 1919 alkupuoliskolla osallistuessaan Pariisin rauhankonferenssiin ja jatkoi sitä myöhemmin ollessaan Egyptissä ja palattuaan Englantiin. Joulukuussa hän kuitenkin kadotti suurimman osan kirjan raakaversiosta vaihtaessaan junaa Readingin asemalla. Katoamisesta ilmoitettiin lehdessä, mutta varastetuiksi oletettuja muistiinpanoja ei löytynyt. Lawrence viittaa tähän ensimmäiseen versioon nimellä ”Text I”, jonka pituus olisi hänen mukaansa ollut valmistuessaan noin 250 000 sanaa.


title: Seven Pillars of Wisdom

text: Lawrence kertoi käyttäneensä kirjan kirjoittamisen apuna sota-aikana tekemiään muistiipanoja, jotka hän hävitti sitä mukaa kuin kirja valmistui. Siksi hän joutui kirjoittamaan muistinvaraisesti aloittaessaan työtä uudelleen noin kuukautta myöhemmin Lontoossa. Ainoastaan kirjan ensimmäisistä luvuista oli osa säilynyt, sillä Lawrence oli lainannut niitä tuttavalleen. Lawrence kirjoitti toisen version pitkissä rupeamissa noin kolmen kuukauden aikana. Esimerkiksi kirjan 6 hän kertoi kirjoittaneensa vuorokaudessa. ”Text II” oli Lawrencen arvion mukaan pituudeltaan yli 400 000 sanaa. Lawrencen omien sanojen mukaan version kielellinen tyyli oli kuitenkin toivoton, ja hän teki siihen korjauksia vuoden 1920 aikana.


title: Seven Pillars of Wisdom

text: 1920 Lawrence ryhtyi suunnittelemaan kirjasta suurelle yleisölle tarkoitettua lyhennelmää kattaakseen muun muassa kirjan kuvituksen aiheuttamat kulut. Hän tarjosi lyhennelmää yhdysvaltalaiselle kustantajalle F. N. Doubledaylle. Sitten Lawrence ryhtyi luonnostelemaan lyhennelmää, mutta vetäytyi äkisti suunnitelmasta. Jeremy Wilsonin mukaan Lawrence halusi julkaista lyhennelmän ainoastaan Yhdysvalloissa ja välttää julkaisun Britanniassa. Wilsonin mukaan Lawrence ei kuitenkaan ollut yhtä tunnettu Yhdysvalloissa ja arvelee Lawrencen kuulleen Doubledaylta, ettei lyhennelmä voisi menestyä pelkästään Yhdysvalloissa julkaistuna.


title: Seven Pillars of Wisdom

text: Lawrence ryhtyi 1921 työstämään valmistuneen toisen version pohjalta muistelmiensa kolmatta versiota, jota hän kirjoitti työskennellessään Colonial Officessa 1921–1922. Kolmas versio eli ”Text III”, joka tunnetaan nimellä "Oxford Text", valmistui Lontoossa helmikuussa 1922. Sen pituus oli noin 335 000 sanaa. Toisen version Lawrence poltti 1922 yhtä sivua lukuun ottamatta. Tekstistä otettiin Oxford Times -lehden kirjapainossa kahdeksan korjausvedosta. Lawrence ei halunnut kenenkään lukevan kirjaa painovaiheessa, minkä vuoksi hän lähetti sen painoon sekalaisessa järjestyksessä ja sivut numeroimattomina.


title: Seven Pillars of Wisdom

text: Vedosten valmistuttua Lawrence järjesti arkit oikeaan järjestykseen ja numeroi sivut käsin. Syksyllä 1922 hän korjasi ladontavirheitä osaan vedoksista, jotka hän sidotti kansiin ja lähetti koelukuun henkilöille, joiden hän arveli olevan päteviä arvioimaan tekstiä historialliselta ja kirjalliselta kannalta. Koelukijoihin kuuluivat muun muassa Edward Garnett, Eric Kennington, Vyvyan Richards, George Bernard Shaw ja tämän vaimo Charlotte Payne-Townshend. Oxfordin laitos on kirjan useista laitoksista ensimmäinen ja rahassa mitattuna arvokkain. Yksi kirjan kuudesta jäljellä olevasta kopiosta huutokaupattiin New Yorkissa vuonna 2001 tuntemattomalle henkilölle yhteensä 941 000 dollarin kokonaishinnalla.


title: Seven Pillars of Wisdom

text: Lawrence oli lähettänyt yhden Oxfordissa tehdyistä vedoksista koelukuun brittiläiselle kustannustoimittajalle Edward Garnettille. Garnettin mielestä teksti oli liian pitkä julkaistavaksi kokonaisuudessaan, ja hän toimitti siitä Lawrencen suostumuksella lyhennetyn raakaversion. Saatuaan Garnettin lyhennelmäversion loppuvuodesta 1922 Lawrence oli kuitenkin edelleen epävarma kirjan julkaisun suhteen. Bernard Shaw kannatti aluksi lyhennelmän julkaisua, mutta suositteli Lawrencen konsultoiman Jonathan Capen tilalle itse käyttämäänsä Constable & Co. -kirjakustantamoa. Lisäksi Lawrence oli yhteydessä Curtis Brown -kirjallisuusagentuurissa toimivaan sota-ajan tuttavaansa Raymond Savageen. Loppuvuodesta 1922 Lawrence kuitenkin ilmoitti kustantajilleen vetäytyvänsä hankkeesta. Lawrencen Capelle ehdottama tilaajille tarkoitettu lyhennelmä jäi myös toteutumatta.


title: Seven Pillars of Wisdom

text: Lawrence ei kuitenkaan vetäytynyt pitkän aikavälin tavoitteestaan julkaista kirja jossain muodossa. Vuoden 1923 aikana kirja kiersi edelleen koeluettavana eri henkilöillä, joihin kuuluivat muun muassa Sydney Cockerell, J. L. Garvin, Thomas Hardy ja Rudyard Kipling. Lisäksi Lawrence lähetti sen faktojen tarkistusta varten henkilöille, kuten William Bartholomew, Robin Buxton, D. G. Hogarth ja Archibald Wavell. Loppuvuodesta 1923 Lawrence leikitteli edelleen ajatuksella hyväksyä Garnettin ehdottama suurelle yleisölle tarkoitettu lyhennelmä. Joulukuussa Lawrence päätti kuitenkin ystäviensä tukemana julkaista kirjasta tilaajille tarkoitetun painoksen, joka olisi lyhennelmä Oxfordin laitoksesta. Oxfordissa joulukuussa pidetyssä tapaamisessa sovittiin, että kirjasta painettaisiin 100 kopiota, jotka myytäisiin tilaajille 30 guinealla kappale. Lawrencen ystävät toivoivat samalla, että kirjaprojekti auttaisi Lawrencen masennukseen.


title: Seven Pillars of Wisdom

text: Lawrence työsti tilaajien painokseen tarkoitettua tekstiä vapaailtoinaan palvellessaan 1923–1924 armeijan Royal Tank Corps -yksikössä ja 1925–1926 Kuninkaallisissa ilmavoimissa. Se valmistui lopulta vuoden 1926 lopulla ja oli pituudeltaan noin 250 000 sanaa. Lawrence käytti huomattavia summia hankkiessaan painokseen runsaasti kuvitusta taiteilijoilta, kuten Augustus John ja Eric Kennington. Jokaisesta nidoksesta tehtiin tyyliltään erilainen ja koristelemalla niille yksin kappalein erilaiset kannet. Kirjan tuotantokustannukset tulivat lopulta maksamaan Lawrencelle suunnitellun 3 000 punnan sijasta arviolta 13 000 puntaa. Siitä otettiin huomattavasti suurempi painos kuin oli aluksi tarkoitus. Lawrencen merkintöjen perusteella tilaajille myytiin yhteensä 128 kappaletta. Lisäksi Lawrence painatti ylimääräisiä kappaleita muun muassa lahjoitettavaksi ystävilleen ja piti myös osan itse. Yhdysvalloissa huutokaupattiin vuonna 2001 yksi kappale tätä painosta yli 100 000 dollarilla.


title: Seven Pillars of Wisdom

text: Vuoden 1925 alussa Lawrence myi suurelle yleisölle tarkoitetun lyhennelmän julkaisuoikeudet Jonathan Cape -kustantamolle. Tilaajien painoksen tuotantokustannukset olivat ylittänneet budjetin, minkä vuoksi Lawrence tarvitsi lisää rahaa voidakseen viedä hankkeen loppuun saakka. Kirja sovittiin julkaistavaksi vuonna 1927, ja Lawrence ryhtyi työstämään lyhennelmää Garnettin aikaisemmin tekemän version pohjalta. Valmiin lyhennelmän pituudeksi tuli Lawrencen mukaan lopulta noin 130 000 sanaa.


title: Seven Pillars of Wisdom

text: "Erämaan kapina" () ilmestyi Britanniassa ja Yhdysvalloissa maaliskuussa 1927. Daily Telegraph julkaisi osan kirjasta sarjana joulukuussa 1926. Kirjaa myytiin Britanniassa yli 90 000 kappaletta, ennen kuin Lawrence veti sen myynnistä. Kirjan Yhdysvaltalainen julkaisija oli Doran-kirjakustantamo. Yhdysvalloissa kirja oli vieläkin suurempi menestys, ja sitä myytiin ensimmäisinä viikkoina yli 130 000 kappaletta. Myyntitulojen ansiosta Lawrence pääsi eroon veloista, jotka olivat aiheutuneet tilaajien painoksen tuotantokustannuksista.


title: Seven Pillars of Wisdom

text: "Seven Pillars of Wisdomista" ei tilaajien painoksen jälkeen 1926 ja "Erämaan kapinan" jälkeen 1927 julkaistu Lawrencen elinaikana uusia painoksia, sillä Lawrence vastusti sitä jyrkästi. Lawrencen kuoltua vuonna 1935 tilaajien lyhennetty laitos julkaistiin samana vuonna suurelle yleisölle. Kirjan brittiläinen kustantaja Jonathan Cape ilmoitti pian Lawrencen kuoleman jälkeen julkaisevansa "Erämaan kapinasta" uuden painoksen. Lawrencen nuorempi veli ja kirjallinen toimeenpanija A. W. Lawrence halusi kuitenkin välttää tämän ja myönsi oikeudet "Seven Pillars of Wisdomin" julkaisuun. Vuoden 1926 lyhennetty laitos oli muistelmien ainoa nopeaan julkaisuaikatauluun soveltuva versio, joten se valittiin julkaistavaksi vanhemman Oxfordin laitoksen sijasta.


title: Seven Pillars of Wisdom

text: Britanniassa sotamuistelmat julkaisi Jonathan Cape -kustantamo ja Yhdysvalloissa Doubleday, Doran (nykyään Doubleday). Tekstien samankaltaisuuden vuoksi tilaajien lyhennelmän tekijänoikeudet takasivat Jonathan Capelle ja Doubledaylle tekijänoikeudet myös vuoden 1922 Oxfordin laitokseen. Oxfordin laitos pysyi kuitenkin Britanniassa ja Yhdysvalloissa julkaisemattomana 1990-luvun lopulle saakka, sillä julkaisuoikeudet omistaneet kustantamot olivat haluttomia julkaisemaan uutta versiota, joka olisi kilpaillut jo markkinoilla olleiden lyhennettyjen painosten kanssa. Tekijänoikeuden suoja-aika Britanniassa raukesi kuitenkin 1980-luvun puolivälissä, minkä jälkeen vuoden 1922 Oxfordin tekstin julkaisi ensimmäisenä Castle Hill Press vuonna 1997.


title: Seven Pillars of Wisdom

text: "Seven Pillars of Wisdomista" on tullut julkaisunsa jälkeen kirjallisuuden klassikkoteos. Vuoden 1926 tilaajien lyhennetty laitos on käännetty useille kielille, ja sitä on myyty yli miljoona kappaletta. Se on Lawrencen palveluksesta Kuninkaallisissa ilmavoimissa kertovan "The Mint" (1955) -kirjan ohella toinen Lawrencen merkittävistä kirjallisista teoksista tämän käännöskirjallisuuden ja julkaistun kirjeenvaihdon ohella.


title: Seven Pillars of Wisdom

text: Kirjan nimi tulee Raamatun Sananlaskujen kirjan jakeesta 1:9: ”Wisdom hath builded her house, she hath hewn out her seven pillars” (kuningas Jaakon käännös, , vuoden 1992 käännös). Lawrence aikoi alun perin käyttävänsä nimeä suunnittelemassaan kirjassa Lähi-idän seitsemästä suuresta kaupungista, mutta kirja jäi lopulta toteuttamatta.


title: Seven Pillars of Wisdom

text: Lawrence epäröi nimensä merkitsemistä tilaajien painokseen. Eräässä vaiheessa hän harkitsi käyttävänsä nimikirjaimiaan ”T.E.S”, mutta päätti lopulta jättää viittauksen nimeensä kirjasta kokonaan pois. Kordan mukaan Lawrence piti nimensä merkitsemistä painokseen tarpeettomana, sillä kappaleet oli signeerattu yksitellen kutakin tilaajaa varten. Kordan mukaan on ainutlaatuista, että vastaavanlaisessa merkittävässä teoksessa ei ole ilmoitettu kirjailijan nimeä.


title: Seven Pillars of Wisdom

text: Kirjan alussa on Lawrencen kirjoittama runo, jonka omistuskirjoitus ”S.A.” on herättänyt spekulaatiota sen merkityksestä. Ehdotettuja henkilöitä ovat olleet muun muassa kiinni jäänyt ja turkkilaisten kiduttamaksi joutunut juutalainen vakooja Sarah Aaronsohn sekä Lawrencen arabian kielen opettajana ennen sotaa toiminut Faredeeh el Akle. Lawrence ei kuitenkaan koskaan itse tavannut Sarah Aaronsohnia. Lisäksi Fareedeh el Akle on itse sanonut, ettei nimi viittaa häneen.


title: Seven Pillars of Wisdom

text: Lawrence ei koskaan paljastanut omistuskirjoituksen merkitystä, mutta sanoi sen viittaavan sekä henkilöön että paikkaan. Michael Korda ja Scott Anderson uskovat, että lyhenne viittaa Lawrencea kahdeksan vuotta nuorempaan arabipoikaan Dahoumiin, johon tämän tutustui työskennellessään arkeologina Karkemišin kaivauksilla ennen ensimmäistä maailmansotaa.


title: Seven Pillars of Wisdom

text: 1927 tilaajille lähettämässään esseessä "Some Notes on the Writing of Seven Pillars of Wisdom" Lawrence kertoi tekstiin tulleista muutoksista. Jeremy Wilsonin mukaan Lawrencen esittämät lukemat, kuten 15 %:n kokonaislyhennys verrattuna Oxfordin laitokseen, eivät pitäneet paikkaansa. Wilsonin mukaan tilaajille tarkoitettu laitos oli todellisuudessa peräti neljänneksen lyhyempi kuin vuoden 1922 Oxfordin laitos. Wilsonin mukaan on mahdollista, että Lawrencen esittämät sanamäärät olivat osaksi ulkomuistista ja arvailtuja. Wilsonin mukaan Lawrencen kirjoittama essee on joka tapauksessa hyväksytty jälkikäteen virheellisesti totuutena ja sisällytetty kirjan myöhempiin painoksiin.


title: Seven Pillars of Wisdom

text: Wilsonin mukaan Lawrencen käymä kirjeenvaihto osoittaa, että tämä rupesi tekemään keskeneräiseen tilaajien laitokseen merkittäviä lyhennyksiä vuoden 1925 alussa ollessaan noin puolivälissä lyhennysrojektia. Wilsonin mukaan tämä selittää, miksi merkittävimmät lyhennykset tekstissä sijoittuvat kirjan jälkipuoliskolle. Hänen mukaansa esimerkiksi kirjan kahdeksas kappale menetti tilaajien laitoksessa 47,5 % kokonaispituudestaan. Wilsonin mukaan Lawrence kärsi 1925 henkisestä epätasapainosta, ja tämän tekemät rajut lyhennykset saattoi selittää halu saattaa projekti nopeasti loppuun. Wilsonin mukaan painoksen julkaisua kuitenkin hidasti esimerkiksi Lawrencen kasvava pakkomielle kirjan typografian suhteen.


title: Seven Pillars of Wisdom

text: Scott Andersonin mukaan tapahtumat Tafasissa ja Daraassa kiteyttävät vaikeuden selvittää täyttä totuutta Lawrencen myytistä. Hänen mukaansa esimerkiksi Lawrencen kuvaus tapahtumista Tafasin taistelussa vaikuttaa ajoittain epäuskottavalta ja eroaa myös muiden antamista kuvauksista. Andersonin mukaan lisäksi esimerkiksi Lawrencen ja kenraali George Barrowin esittämät kuvaukset tapahtumista arabijoukkojen valtaamassa Daraan kaupungissa poikkesivat huomattavasti toisistaan, ja Lawrence esitti tapahtumat arabijoukkojen kannalta paremmassa valossa.


title: Seven Pillars of Wisdom

text: Lawrence kertoo "Seven Pillars of Wisdomissa" jääneensä 1917 turkkilaisten vangiksi Daraassa, jossa hän joutui vangitsijoidensa kiduttamaksi ja seksuaalisen väkivallan kohteeksi, tulkinnasta riippuen kenties raiskatuksi. Andersonin mukaan Lawrencen antama kuvaus Daraan tapahtumista lähentelee sotapornografiaa. Kordan mukaan Lawrencen on väitetty liioitelleen tapahtumia tai peräti keksineensä ne kokonaan itse. Andersonin mukaan Lawrencen antamassa kuvauksessa on epäjohdonmukaisuuksia, minkä lisäksi hän esitti tapahtumista myöhemmin eri versioita.


title: Seven Pillars of Wisdom

text: Michael Kordan mukaan suurin osa kirjan asiasisällöstä on jälkikäteen vahvistettu muun muassa valtion salaisten asiakirjojen tultua julkisiksi 1970-luvulla. Hänen mukaansa Lawrence kuitenkin liittää itseensä tietoisesti tai tiedostamatta toistuvasti päätöksiä ja tekoja, jotka olivat alun perin muiden alullepanemia. Kordan mukaan Lawrence ei kuitenkaan väärentänyt tapahtumia tai keksinyt niitä itse, kuten jotkut ovat syyttäneet, vaan sen sijaan usein asetti itsensä niiden keskipisteeseen.


title: Seven Pillars of Wisdom

text: Jeremy Wilsonin mukaan Lawrence kirjoitti muistelmiensa toisen version suuren henkisen paineen alaisena ja vähätteli tarkoituksella brittien osuutta arabikapinassa oikeuttaakseen prinssi Faisalin Syyriaan kohdistuneet vaatimukset. Wilsonin mukaan Lawrencen kirjoittaessa muistelmiensa ensimmäistä versiota hänellä saattoi vielä olla toiveita siitä, että Ranska perääntyisi Syyrian kysymyksessä. Talvella 1919–1920 oli kuitenkin käynyt selväksi ettei Ranska perääntyisi kannassaan, ja siksi Lawrence omaksui Wilsonin mukaan kirjan toisessa versiossa voimakkaan poliittisen kannan.


title: Seven Pillars of Wisdom

text: Tehdessään joulukuussa 1923 päätöksen julkaista sotamuistelmistaan tilaajille tarkoitettu rajattu painos Lawrence teki Jeremy Wilsonin mukaan myös päätöksen olla ansaitsematta siitä itse lainkaan rahaa. Wilsonin mukaan Lawrence esitti tämän myöhemmin periaatepäätöksenä, jonka mukaan hän ei voisi ottaa vastaan rahallisia palkintoja epärehellisestä osuudestaan sodassa tai mistään siihen liittyvästä. Wilsonin mukaan vastaavaa epäröintiä ei ole havattavissa kirjeissä, jotka Lawrence kirjoitti ennen joulukuuta 1923.


title: Seven Pillars of Wisdom

text: Wilsonin mukaan Lawrencen tekemä kieltäytymisen kirjan julkaisusta saatavista tuloista laukaisi aluksi todennäköisesti tilaajien painoksen verrattaen suuri 30 guinean tilaushinta. Wilsonin mukaan kieltäytymällä tekemästä kirjallaan voittoa Lawrence myös vältti mahdolliset syytökset, joiden mukaan hän olisi yrittänyt hyötyä maineestaan taloudellisesti. Scott Andersoninin mukaan Lawrence lahjoitti esimerkiksi "Erämaan kapina" -lyhennelmästä tulleet tuotot hyväntekeväisyyteen ja kieltäytyi julkaisemasta kirjasta uusintapainoksia elinaikanaan.


title: Seven Pillars of Wisdom

text: 1926 suurelle yleisölle julkaistu "Erämaan kapina" sai hyvän aikalaisvastaanoton, ja sen saamat arvostelut olivat pääasiassa myönteisiä. Esimerkiksi The Times Literary Supplementissa kirjaa luonnehdittiin ”erinomaiseksi ja loistavasti kirjoitetuksi kertomukseksi”, The Timesissa mestariteokseksi, ja The Daily Telegraphissa sitä pidettiin ”eräänä aikamme innostavimmista tarinoista”.


title: Seven Pillars of Wisdom

text: Lisäksi kirjaa kehuivat esimerkiksi Edmund Allenby, Hugh Trenchard ja John Buchan, joka kutsui Lawrencea aikansa parhaaksi englanninkielisen proosan kirjoittajaksi. Osa kirjan arvioista oli kuitenkin kriittisiä. Leonard Woolf moitti Lawrencea Charles Doughtyn tyylin jäljittelemisestä ja piti kirjaa suorastaan parodiana. Woolf kuitenkin myönsi nauttineensa kirjasta päästyään ärsytyksensä yli.


title: Seven Pillars of Wisdom

text: Bernard Shaw kuvaili "Seven Pillars of Wisdomia" pääministeri Stanley Baldwinille lähettämässään kirjeessä "mestariteokseksi, yhdeksi lajinsa parhaimmista maailmassa". Shaw oli kuitenkin huolissaan Oxfordin laitoksessa olevista kohdista, jotka voitaisiin tulkita loukkaaviksi. Lisäksi kirjaa ihaili Shaw'n vaimo Charlotte Payne-Townshend, joka osallistui miehensä ohella tilaajien laitoksen oikolukuun.


title: Seven Pillars of Wisdom

text: Lawrencen elämäkerran kirjoittanut Robert Graves, joka oli lukenut tilaajille tarkoitetun laitoksen lisäksi myös alkuperäisen Oxfordin laitoksen, piti vanhempaa versiota kielellisesti parempana ja helppolukuisempana. E. M. Forster, joka Lawrencen pyynnöstä vertaili versioita keskenään, piti myös tekstin vanhempaa versiota kielellisesti parempana. Hänen mielestään lauseiden väliset suhteet heikkenivät lyhennysprosessin aikana.


title: Seven Pillars of Wisdom

text: Michael Korda kutsuu "Seven Pillars of Wisdomia" kirjallisuuden merkkiteokseksi. Kordan mukaan kirjaa lukiessa syntyy kuitenkin kauttaaltaan vaikutelma henkilöstä, joka yrittää kenties liiaksi tuottaa mestariteosta. Kordan mukaan se ei kuitenkaan ole välttämättä huono asia, ja hän rinnastaa kirjan muihin kirjallisuuden klassikoihin. Kordan mielestä "Erämaan kapina" -lyhennelmä on huomattavasti helppolukuisempi versio.


title: Seven Pillars of Wisdom

text: Jeremy Wilson on samaa mieltä Oxfordin laitosta suosineiden varhaisten kriitikoiden kanssa. Hänen mukaansa se on lukijalle helppolukuisempi, koska tekstin kerronnalliset yhteydet kärsivät uuteen versioon tehdyistä lyhennyksistä. Hänen mukaansa vuoden 1926 laitoksessa oleva teennäinen kirjallinen sävy on kirjan vanhemmassa versiossa vähemmän läsnä. Wilsonin mukaan Lawrence halusi myöhemmin tuhota Oxfordin laitoksen kappaleet, jottei kirjasta jäisi kahta erilaista versiota.


title: Seven Pillars of Wisdom

text: Scott Andersonin mielestä "Seven Pillars of Wisdom" on teoksena suunnattoman epäsuhtainen. Hänen mukaansa kirjan ajoittain liitävä lyyrinen kuvaus ja hätkähdyttävät psykologiset kuvaukset tukahtuvat usein pitkien topografisten kuvausten, lukuisten paikannimien ja ohikiitävien henkilöiden alle. Andersonin mukaan Lawrence kuitenkin anaitsee tunnustusta siitä, että oli yksi varhaisimmista sodan todellisuutta kuvanneista moderneista kirjailijoista.


title: Seven Pillars of Wisdom

text: Elokuvaoikeudet "Erämaan kapina" -lyhennelmään myytiin ensimmäisen kerran vuonna 1928. Sittemmin ne päätyivät unkarilaissyntyisen elokuvaohjaajan Alexander Kordan omistukseen. 1935 järjestetyssä tapaamisessa Korda lupasi Lawrencelle olla tekemättä kirjasta elokuvaa tämän elinaikana. Lawrencen kuoltua samana vuonna Korda omisti edelleen kirjan elokuvaoikeudet. Kordan elokuvasuunnitelma ei kuitenkaan toteutunut, sillä rahoituksen löytäminen oli hankalaa ja poliittinen ajankohta Lähi-itään sijoittuvalle elokuvalle herkkä.


title: Seven Pillars of Wisdom

text: Elokuvaoikeudet osti Kordalta myöhemmin yhdysvaltalainen elokuvatuottaja Sam Spiegel. Spiegelin tuottama ja David Leanin ohjaama kymmenen Oscar-ehdokkuutta saanut "Arabian Lawrence" (1962), pääroolissaan Peter O’Toole, sijoittuu korkealle useissa merkittävistä elokuvista tehdyissä listauksissa, mutta sen historiallinen tarkkuus on jälkikäteen kyseenalaistettu. Lawrencen sotamuistelmiin perustuva Robert Boltin ja Michael Wilsonin tekemä käsikirjoitus oli parhaan sovitetun käsikirjoituksen Oscar-ehdokkaana.


title: Valdemar Melanko

text: Valdemar (Waldemar) Melanko (s. ) on suomalainen virkamies, kääntäjä ja kirjailija. Päätyönsä hän teki Neuvostoliittoinstituutin ja sittemmin Venäjän ja Itä-Euroopan instituutin johtajana vuodesta 1985 vuoteen 2003. Hän on myös toiminut kansainvälisissä idäntutkimukseen liittyvissä yhteisöissä, kuten ICCEES:ssä. Melanko on myös kirjoittanut useita teoksia: romaani "Virkamies ja kuolema" ilmestyi vuonna 1987 ja suomalaisen homokulttuurin historiaa valottava tietokirja "Puistohomot" vuonna 2012. Hän on myös osallistunut useiden tieteellisten ja muiden julkaisujen toimittamiseen sekä kääntänyt teoksia suomen ja venäjän kielten välillä, muun muassa Anton Tšehovin teoksen "Sahalin" venäjästä suomeen vuonna 1972. Hän on kirjoittanut myös sukunsa, Viipurin Sergejeffin kauppiassuvun, historiasta.


title: Valdemar Melanko

text: Melanko opiskeli 1960-luvulla Helsingin yliopistossa taidehistoriaa, josta hän kirjoitti gradunsa vuonna 1970. Tuolloin hän osallistui myös radikaalin opiskelijaliikkeen toimintaan ja oli yksi "Ylioppilaslehden" ”valtausnumeron” päätoimittajista vuonna 1969. Jo tuolloin hän oli alkanut havainnoida helsinkiläisten homoseksuaalien liikehdintää. Idean tutkimukseen hän kertoo saaneensa Tšehovin teoksista.


title: Valdemar Melanko

text: Melanko on myös näytellyt televisiosarjassa "Uskottu mies".


title: Deaflympics

text: Deaflympics, epävirallisesti suomennettuna Kuurojen olympialaiset tai Kuurolympialaiset ovat kansainväliset kuulovammaisten urheilukilpailut, jotka järjestetään kahden vuoden välein vuorotellen kesäisin ja talvisin. Vuoteen 1965 saakka tapahtuman nimenä oli "International Games for the Deaf", nimitys "World Games for the Deaf" oli puolestaan käytössä vuoteen 1999 saakka.


title: Deaflympics

text: Kilpailuun saa osallistua, mikäli (mahdollisesti paremmin kuulevalla korvalla) kuulon taso on alle 55 desibeliä. Kuulotekniset apuvälineet, kuten kuulokoje ja sisäkorvaistute eivät ole sallittuja kilpailusuoritusten aikana.


title: Nokian kirkko

text: Nokian kirkko on arkkitehti Carl Ludvig Engelin suunnittelema tiilinen uusklassista tyylisuuntaa oleva kirkkorakennus Nokian kaupungissa. Kirkko on Nokian seurakunnan pääkirkko ja valmistunut vuonna 1837.


title: Nokian kirkko

text: Kirkko sijaitsee korkealla harjulla ja sitä ympäröi vanha hautausmaa. Rakennuksen esikuvana pidetään Rooman Pantheonia – kirkkosali on pohjamuodoltaan täysi ympyrä ja kupoli ulottuu koko salin ylle. Kattoa kuvioi 216 nelikulmiota, joiden sisällä on 1080 suurikokoista nastaa.


title: Nokian kirkko

text: Kirkon urut ovat Kangasalan urkutehtaan vuonna 1974 valmistamat ja niissä on 32 äänikertaa. Urut rakennettiin kirkon vuosina 1973–1974 tapahtuneen korjauksen yhteydessä. Kirkkoa on korjattu myös myöhemmin, vuonna 1996, jolloin muun muassa uusittiin kalkkikivilattia.


title: Nokian kirkko

text: Nokian seurakunnalla on neljä muuta kirkkoa: Pinsiön, Siuron, Suoniemen ja Tottijärven kirkot.


title: Nokian kirkko

text: Nokian kirkon sankarihautausmaan muistomerkin on suunnitellut kuvanveistajä Arvi Tynys vuonna 1943


title: Away from Her

text: Away from Her, televisioesityksessä myös nimellä Kaukana poissa, on kanadalaisen näyttelijän ja ohjaajan Sarah Polleyn esikoisohjaus vuodelta 2006. Sen käsikirjoitus perustuu Alice Munron novelliin ”Karhu tuli vuoren takaa”, joka on julkaistu suomeksi Munron kokoelmassa "Viha, ystävyys, rakkaus" (Tammi, 2002). Elokuvan ensiesitys oli Toronton elokuvajuhlilla. Julie Christie sai 2008 osasuorituksestaan Golden Globe -palkinnon sarjassa paras naispääosa draamaelokuvassa.


title: Away from Her

text: Päähenkilö Fiona Anderson (Julie Christie) sairastaa muistisairautta Alzheimerin tautia ja muuttaa hoitokotiin, jonne hänen miehensä Grant Anderson (Gordon Pinsent) vie hänet 44 vuoden avioliiton jälkeen. Kritiikissä todetaan Polleyn kertovat tarinan kypsän ymmärtäväisesti. Toisen kriitikon mukaan elokuva poikkeaa Munron novellista siinä, että se ei tuo esille sairauden mukanaan tuomaa todellisuutta. Elokuvan nimi on otettu novellin takautumasta, jossa Fiona kosii Grantia miettien, olisiko naimisiinmenossa ideaa. Grantista olisi, sillä hän ei haluaisi koskaan olla kaukana Fionasta, jossa on elonkipinää (”He wanted never to be away from her. She had the spark of life.”).


title: Steve Johnson

text: Steve Johnson voi viitata ainakin seuraaviin henkilöihin


title: Kastehelmi ja lumikukka

text: Kastehelmi ja lumikukka on suomalaisen Martti Suuntalan kokoelma-albumi vuodelta 2012.


title: Devil & Daughter

text: Devil & Daughter on Black Sabbath-yhtyeen kappale ja singlejulkaisu vuodelta 1989. Se on otettu "Headless Cross"-albumilta.


title: Devil & Daughter

text: Kappale on musiikillisesti hieman nopeampitempoinen, ollen yhtyeelle tyypillistä, perinteistä heavy metalia. Sen ovat säveltäneet kitaristi Tony Iommi, rumpali Cozy Powell ja laulaja Tony Martin. Myös kosketinsoittaja Geoff Nichollsin koskettimet ovat hyvin esillä kappaleessa. Sanoitukset ovat yhtyeen imagoon sopivat, okkultismi-henkiset, kertoen "pirusta ja sen tyttärestä".


title: Devil & Daughter

text: Kappale julkaistiin yksipuolisena singlenä, tosin 12" tuuman versiossa b-puolelta löytyy Iommin, Powellin ja Martinin haastattelu.


title: T. O. Vahervuori

text: Torsten Oskar (T. O.) Vahervuori, vuoteen 1908 "Nordquist" (8. tammikuuta 1901 Helsinki – 25. kesäkuuta 1978 Luhanka) oli suomalainen diplomaatti, koulutukseltaan filosofian maisteri. Hän oli ulkoasiainministeriön osastopäällikkö 1946–1950, lähettiläs Rio de Janeirossa 1950–1956 ja Kööpenhaminassa 1956–1957, valtiosihteeri 1957–1960 ja suurlähettiläs Roomassa , Kyproksella ja Tunisiassa vuosina 1961–1968.Hänen uraansa on luonnehdittu siten, että Suomessa hän eteni ulkoministeriön virkahierarkian huipulle mutta hän ei aktiivisesti tavoitellut Suomen kannalta poliittiselta painoarvoltaan keskeisimpiä ulkomaisia asemapaikkoja. Vahervuori oli klassisen koulukunnan karriääridiplomaatti, joka sai osakseen laajalti arvostusta perehtyessään antaumuksella asemamaidensa kieliin ja kulttuureihin.


title: Kauko-Uolevi Virtanen

text: Kauko-Uolevi Virtanen (s. 12. joulukuuta 1926 Heinola) on suomalainen toimittaja ja kirjailija.


title: Kauko-Uolevi Virtanen

text: Virtanen kävi keskikoulun ja Lahden lyseon 1939–1944 sekä suoritti myöhemmin pikakirjoitus- ja kielikursseja ja opiskeli kuvataiteita. Hän oli toimitusharjoittelijana Etelä-Suomen Sanomissa 1944, toimittajana Lahti-lehdessä 1944–1950 sekä toimittajana, toimitussihteerinä, päätoimittajana ja tiedotuspäällikkönä Suomen Autoliiton Moottori-lehdessä aina eläkkeelle jäämiseensä saakka 1986.


title: Walter Wahl

text: Walter August Wahl (8. lokakuuta 1879 Viipuri – 18. lokakuuta 1970 Helsinki) oli suomalainen mineralogi ja kemisti. Hän oli Åbo Akademin kemian professori 1918–1924 ja Helsingin yliopiston kemian ylimääräinen professori 1937–1946. Hän tutki muun muassa korkeassa paineessa jähmetettyjen kaasujen ominaisuuksia, silikaattien rakennetta ja kiteytymistä sekä myöhemmällä iällä meteoriitteja ja magmakivien syntyä. Hänen meteoriittikokoelmansa siirtyi hänen kuoltuaan Helsingin yliopiston kivikokoelmaan.


title: Walter Wahl

text: Hänen puolisonsa oli marttajohtaja Lisi Wahl.


title: Karl Wahlfors

text: Karl Reinhold Wahlfors (20. joulukuuta 1848 Porvoo – 27. helmikuuta 1929 Helsinki) oli suomalainen lääkäri ja Helsingin yliopiston toinen oftalmologian eli silmätautiopin ylimääräinen professori.


title: Karl Wahlfors

text: Wahlforsin äiti oli porvoolainen Maria Elisabeth Wahlfors. Isäksi on oletettu kapteeni Karl Reinhold von Esseniä, joka avioitui Ruotsissa vuosi Wahlforsin syntymän jälkeen Elisabet Charlotta In de Betoun kanssa ja joka oli tästä avioliitosta niin ikään Porvoossa syntyneen näyttelijättären Siri von Essenin, myöhemmin August Strindbergin puolison, isä.


title: Karl Wahlfors

text: Wahlfors valmistui ylioppilaaksi Porvoon lyseosta 19-vuotiaana vuonna 1868. Tämän jälkeen hän opiskeli Keisarillisessa Aleksanterin-yliopistossa ja valmistui filosofian kandidaatiksi vuonna 1870. Tämä tutkinto oli edellytys lääketieteen opinnoille, ja kaksi vuotta myöhemmin Wahlfors suorittikin lääketieteen kandidaatin tutkinnon. Lääketieteen lisensiaatiksi Wahlfors valmistui vuonna 1876. Sen jälkeen hän toimi yksityislääkärinä Porvoossa vuosina 1877–1878.


title: Karl Wahlfors

text: Wahlfors kiinnostui pian silmätautiopista, lääketieteen uudesta erikoisalasta, joka oli parhaillaan muodostumassa. Hän pestautui vuonna 1879 assistentiksi Helsingin yleisen sairaalan silmätautien osastoon, joka oli perustettu vuonna 1871. Walhfors kiinnostui pian myös tutkimustyöstä, ja väitteli lääketieteen ja kirurgian tohtoriksi silmän nestekierrosta vuonna 1881. Silmätautiopin dosentti hänestä oli tullut jo vuotta aikaisemmin.


title: Karl Wahlfors

text: Wahlfors hoito silmätautiopin ylimääräisen professuurin sijaisuutta vuonna 1883 ja tämän professuurin vakinaisen haltijan Frans Josef von Beckerin jäätyä eläkkeelle vuonna 1885, Wahlfors hoiti avointa virkaa vuoteen 1888 asti. Hänet nimitettiin vakinaiseksi viranhaltijaksi 21. kesäkuuta 1888. Wahlforsin kilpailija viranhaussa oli silmälääkäri Gustaf Adolf Nordman.


title: Karl Wahlfors

text: Wahlforsia pidetään merkittävänä silmälääkärinä. Hän tutki erityisesti viherkaihia, aivokasvainten yhteydessä ilmenevää näköhermonnystyn turvotusta ja karsastusta ja teki opintomatkoja Ruotsiin, Tanskaan, Saksaan, Itävaltaan ja Yhdysvaltoihin. Wahlforsin tehtäväksi tuli myös siirtää yleisen sairaalan silmäosaston toiminta Nikolainkadulle.


title: Karl Wahlfors

text: Wahlfors erosi professorin virasta 60-vuotiaana 29. toukokuuta 1909.


title: Karl Wahlfors

text: Wahlfors toimi Finska läkaresällskapetin puheenjohtajana vuosina 1892–1893, Suomen sairauskassan hallituksessa vuosina 1893–1923, kansainvälisen silmätautiopin kongressin varapuheenjohtajana Utrechtissa vuonna 1899 ja Helsingin yleisen sairaalan sairaalahallituksessa vuosina 1907–1909.


title: Karl Wahlfors

text: Wahlfors oli Helsingin kaupunginvaltuuston jäsen vuosina 1889–1894 ja 1906–1909 sekä Uudenmaan osakepankin ja sittemmin sen fuusioitumisen jälkeen Helsingin osakepankin hallintoneuvoston jäsen vuosina 1895–1922 ja puheenjohtajana vuosina 1910–1918.


title: Karl Wahlfors

text: Wahlfors avioitui vuonna 1877 laivanrakentajan tyttären Anna Andersonin kanssa, ja tämän kuoltua hän solmi uuden avioliiton vuonna 1884 merikapteenin tyttären Julia Brennerin kanssa. Hänen harrastuksiaan olivat metsästys, uinti ja purjehdus. Hän voitti purjehduksessa Sinebrychoffin pokaalin vuonna 1892 "Oihonna"-veneellä. Wahlfors kuoli sydänkohtaukseen.


title: Z35

text: Z35 oli Saksan laivaston tyypin 1936A hävittäjä, joka palveli toisessa maailmansodassa.


title: Z35

text: Alus tilattiin 17. helmikuuta 1941 Deutsche Schiff- und Maschinenbaulta Bremenistä telakkanumerolla 1005. Sen köli laskettiin vielä samana vuonna 6. kesäkuuta ja alus laskettiin vesille 2. lokakuuta 1942. Alus valmistui 22. syyskuuta 1943.


title: Z35

text: "Z35" lähetettiin 12. joulukuuta 1944 kahden muun saksalaisen hävittäjän sekä pienempien apualusten kanssa miinoittamaan Suomenlahden kapeikkoa Naissaaren ja Porkkalanniemen välillä vanhan sulkumiinoituksen vahvistamiseksi. Tarkoituksena oli vaikeuttaa Neuvostoliiton laivaston pääsyä Itämerelle. Kovassa tuulessa ja lumituiskussa "Z35" ja "Z36" ajoivat omaan miinoitukseensa ja upposivat Porkkalan vuokra-alueen edustalle. Onnettomuudessa hukkui noin 600 miestä. Merestä löydetyt hukkuneiden ruumiit haudattiin ensin Inkoon Fageröhön, josta ne siirrettiin myöhemmin Saksalaisten sotilaiden hautausmaalle Vantaan Honkanummelle.


title: Z36

text: Z36 oli Saksan laivaston tyypin 1936A hävittäjä, joka palveli toisessa maailmansodassa.


title: Z36

text: Alus tilattiin 17. helmikuuta 1941 Deutsche Schiff- und Maschinenbaulta Bremenistä telakkanumerolla 1006. Sen köli laskettiin vielä samana vuonna 15. syyskuuta ja alus laskettiin vesille 15. toukokuuta 1943. Alus valmistui 19. helmikuuta 1944.


title: Z36

text: "Z36" lähetettiin 12. joulukuuta 1944 kahden muun saksalaisen hävittäjän sekä pienempien apualusten kanssa miinoittamaan Suomenlahden kapeikkoa Naissaaren ja Porkkalanniemen välillä vanhan sulkumiinoituksen vahvistamiseksi. Tarkoituksena oli vaikeuttaa Neuvostoliiton laivaston pääsyä Itämerelle. Kovassa tuulessa ja lumituiskussa "Z36" ja "Z35" ajoivat omaan miinoitukseensa ja upposivat Porkkalan vuokra-alueen edustalle. Onnettomuudessa hukkui noin 600 miestä. Merestä löydetyt hukkuneiden ruumiit haudattiin ensin Inkoon Fageröhön, josta ne siirrettiin myöhemmin Saksalaisten sotilaiden hautausmaalle Vantaan Honkanummelle.


title: Kotkan Oikeustalo

text: Kotkan Oikeustalo on Gustaf Nyströmin suunnittelema vuonna 1909 valmistunut rakennus Kotkassa Kotkansaarella osoitteessa Keskuskatu 19. Rakennus toimii nykyisin Kymenlaakson käräjäoikeuden Kotkan kansliana.


title: Kotkan Oikeustalo

text: Rakennus valmistui alun perin Suomen Pankin aluekonttoriksi. Vuonna 1993 rakennus muutettiin pankkikonttorista Helsingin yliopiston Kotkan toimitiloiksi. Helsingin yliopisto toimi rakennuksessa 15 vuotta. Kymenlaakson käräjäoikeus muutti tiloihin 1. toukokuuta 2012. Käräjäoikeuden kanslia sijaitsi aiemmin Karhulassa.


title: Kotkan Oikeustalo

text: Rakennus edustaa kansallisromanttista tyyliä. Entinen pankkisali tunnettiin yliopiston aikana Itämerisalina, nykyisin se ja entinen kassaholvi toimivat pääistuntosalina. Oikeustalon muutostöiden yhteydessä Eino Kaurian lasimaalaus sijoitettiin pääistuntosaliin. Rakennuksen koillispäätyyn rakennettiin hissitorni.


title: Hämeenkylän kirkko

text: Hämeenkylän kirkko on Vantaan Hämeenkylässä sijaitseva, vuonna 1992 valmistunut, arkkitehti Olli-Pekka Jokelan suunnittelema kirkko. Se rakennettiin vuonna 1966 valmistuneen vanhan pieneksi jääneen kirkon ympärille.


title: Hämeenkylän kirkko

text: Alttariseinän rakenne tuo päivänvalon ja hämärän elävästi esille, korostaen seinän moderneja taideteoksia vaihtelelevasti eri vuorokauden ja vuoden aikoina. Taidemaalari Silja Rantasen ja kuvanveistäjä Martti Aihan taideteoskokonaisuus "Neljätoista pysähdyspaikkaa" kertoo pääsiäisen tapahtumista. Työ on Silja Rantasen mukaan saanut vaikutteita Italian varhaisrenessanssin kirkkotaiteesta ja freskosarjoista, erityisesti dominikaanimunkki Fra Angelicon freskoista San Marcon luostarissa Firenzessä. Teos viittaa ”Kristuksen kärsimystien 14 pysähdyspaikkaan”, tuomiosta hautaamiseen ja Kristuksen ylösnousemukseen asti. Martti Aihan pastellinsävyiset työt on sijoitettu alttarin taakse, Silja Rantasen värikkäämmät työt lähelle katon rajaa. Aihan voimakassävyisemmät työt sijaitsevat sivuseinillä. Aiha tutkii veistoksillaan pääsiäisteeman tunnemaailmaa lohdutusta korostaen.


title: Hämeenkylän kirkko

text: Tekstiilitaiteilija Katri Haahti on luonut kirkkotekstiilit. Alttaritekstiilit ja saarnatuolin kirjaliinat on kirjailtu käsin läpikuultavasta sideharsosta, jota on vahvistettu lasikuidulla. Lisäksi tekstiilit on hartsikäsitelty.


title: Hämeenkylän kirkko

text: Urkurakentamo Veikko Virtasen valmistamissa, soinniltaan pohjoismaisen romanttisissa uruissa on 24 äänikertaa. Julkisivun soittimelle on suunnitellut arkkitehti Jokela kanssa yhteistyössä urkurakentamon kanssa.


title: Hämeenkylän kirkko

text: Kirkonkellojen melodiat on säveltänyt Einojuhani Rautavaara.


title: Hämeenkylän kirkko

text: Kirkon välittömässä läheisyydessä sijaitseva uurnahautausmaa on maisema-arkkitehti Gretel Hemgårdin suunnittelema.


title: Hämeenkylän seurakunta

text: Hämeenkylän seurakunta on läntisin Vantaan seurakunnista. Seurakunnan alueeseen kuuluvat muun muassa Variston, Pähkinärinteen ja Rajatorpan alueet.


title: Hämeenkylän seurakunta

text: Seurakunnan kirkkona toimii Hämeenkylän kirkko. Kirkon vieressä on uurnahautausmaa. Muina kokoontumistiloina seurakunnalla ovat Vapaalan seurakuntatalo ja Lammaspolun kerhohuoneisto. Seurakunnan kirkkoherrana toimii Jukka Nevala.


title: Kiuruveden Kiekko -81

text: Kiuruveden Kiekko -81 (KK-81) on vuonna 1981 perustettu Kiuruvetinen jääurheiluseura. Toimintaa seura järjestää jääkiekon osalta mies- ja naisjoukkueista aina nuorimpiin leijonaliigalaisiin noin kymmenen joukkueen voimin kausittain. Seurassa harrastaa jääkiekkoa noin 150 - 200 tyttöä ja poikaa. KK-81 nimettiin Nuori Suomi-sinettiseuraksi vuonna 1998.


title: Kiuruveden Kiekko -81

text: Kiuruveden Kiekon kotihallina toimii vuonna 2004 valmistunut Kiuruveden jäähalli. Kaudella 2015-2016 Loistavasti pelannut joukkue nousi kauden päätyttyä II-Divisioonaan. Kaudelle 2016-2017 joukkuetta ei kuitenkaan saatu kasattua, joten tulevina kausina sarjataso tulee olemaan III-Divisioona.


title: Irja Klemola

text: Irja Tellervo Klemola (13. tammikuuta 1898 Loimaa – 13. marraskuuta 1995 Piikkiö) oli suomalainen rehtori ja lastenkirjailija.


title: Irja Klemola

text: Klemola opiskeli matematiikkaa, fysiikkaa ja kemiaa Helsingin yliopistossa. Hän toimi opettajana Turun tyttökoulussa 1926–1962 ja oli koulun vararehtorina 1927–1939 sekä rehtorina 1939–1959. Klemola oli mukana myös partioliikkeessä.


title: Irja Klemola

text: Klemola oli tunnettu myös esperanton harrastajana. Hän opiskeli kielen jo 1920 ja jäätyään eläkkeelle hän toimi muun muassa "Turun Esperantoyhdistyksen" puheenjohtajana 1962–1966 ja Suomen Esperantoliitto ry:n puheenjohtajana 1966-1973. Hän oli Esperanton maailmanliiton UEA:n kunniajäsen ja Suomen Esperantoliiton kunniapuheenjohtaja. Klemola julkaisi 1980-luvulla myös kaksi esperanton oppikirjaa.


title: Irja Klemola

text: Yrjö Väisälä nimesi 1936 löytämänsä asteroidin 1723 Klemola Ursan Turun osaston sihteerinä 1936–1956 toimineen Irja Klemolan mukaan.


title: K. J. Jäsys

text: Ilma Sutinen-Wigelius, kirjailijanimi K. J. Jäsys (12. toukokuuta 1892 Värtsilä – 28. huhtikuuta 1967) oli suomalainen kirjailija.


title: K. J. Jäsys

text: Nimellä "K. J. Jäsys":


title: Roštšino (Novgorodin alue)

text: Roštšino () on maalaiskunta ja sen keskustaajama Novgorodin alueen Valdain piirissä Venäjällä. Se sijaitsee Valdai- ja Užinjärvien välisellä kannaksella 15 kilometriä Valdaista koilliseen. Taajamassa on vajaat 800 ja kunnassa 1 300 asukasta (vuonna 2011).


title: Roštšino (Novgorodin alue)

text: Roštšinon kunnan pinta-ala on 337,03 neliökilometriä. Se rajoittuu pohjoisessa Novgorodin alueen Okulovkan piiriin, idässä Tverin alueeseen, etelässä Valdain piirin Jedrovon ja Korotskon kuntiin sekä lännessä Valdain kaupunkiin ja Kostkovon kuntaan. Pinta-alasta 77,0 % on metsää, 13,5 % vesistöjä ja 5,9 % maatalousmaata. Valtaosa alueesta kuuluu Valdain kansallispuistoon.


title: Roštšino (Novgorodin alue)

text: Keskustaajaman lisäksi kuntaan kuuluu 17 kylää: Bainevo, Borisovo, Dolgije Borody, Gorka, Jaštšerovo, Jedno, Kljutši, Neljuška, Novaja, Novotroitsy, Plotitšno, Stanki, Šuja, Terehovo, Usadje, Užin ja Zakidovo. Roštšinon taajaman ohella suurempia asutuskeskuksia ovat reilun 300 asukkaan Šuja ja sadan asukkaan Dolgije Borody. Šujan kunta liitettiin Roštšinoon vuonna 2010.


title: Roštšino (Novgorodin alue)

text: Seudulla on aikaisemmin ollut 1600-luvulla syntynyttä karjalaisasutusta. Karjalaa puhuttiin vielä 1900-luvun alussa ainakin Borisovon ja Novajan kylissä. Peter von Köppenin 1800-luvun puolivälissä laatima Luoteis-Venäjän etnografinen kartta mainitsee karjalaisina myös Jednon ja Šujan kylät.


title: Roštšino (Novgorodin alue)

text: Työvoimasta 66 % työskentelee kunnan ulkopuolella. Paikallisista elinkeinoista tärkeimmät ovat hallinto ja erilaiset julkiset palvelut. Kunnan alueella sijaitsee Venäjän presidentin huvila-alue sekä joukko muita lomakyliä. Jednon kylässä toimii karjatila.


title: Roštšino (Novgorodin alue)

text: Kylistä on linja-autoyhteydet Valdaihin ja Borovitšiin. Keskustaajaman palveluihin kuuluvat lastentarha, keskikoulu, kulttuuritalo, kirjasto, lääkintäasema ja posti. Šujassa on kulttuuritalo, kirjasto, lääkintäasema ja postikonttori.


title: Roštšino (Novgorodin alue)

text: Seudulla on lukuisia muinaisia asuin- ja hautapaikkoja. Rakennusmuistomerkkeihin kuuluvat Iverskin luostari Valdaijärven saarella sekä Novotroitsyn ja Užinin kirkot.


title: Aromataasi-inhibiittorit

text: Aromataasi-inhibiittorit ovat lääkeaineita, joita käytetään erityisesti rinta- ja munasarjasyövän hoitoon naisilla, jotka ovat ohittaneet vaihdevuodet. Aromataasi-inhibiittorit pyrkivät estämään aromataasientsyymin toimintaa. Aromataasi muodostaa estrogeeniä, jota sekä rinta- että munasarjasyöpä tarvivat kasvaakseen.


title: Aromataasi-inhibiittorit

text: Aromataasi-inhibiittorit estävät estrogeenituotannon loppuvaiheessa vaikuttavaa Sytokromi P450 -entsyymiyhdistettä ja näin sammuttavat estrogeenisynteesin. Lisämunuaisperäisen androgeenin aromatisaatio tapahtuu pääasiassa rasvakudoksessa, lihaksissa ja maksassa, jotka ovat herkkiä aromataasi-inibiittoreiden vaikutuksille. Munasarjoissa aineiden vaikutuksesta luteinisoivan hormonin eritys kasvaa, mikä puolestaan palauttaa hormonitoimintaa. Vaihdevuosia ennen estrogeenituotanto tapahtuu pääosin munasarjoissa, eivätkä aromataasi-inibiittorit pysty sitä estämään.


title: Aromataasi-inhibiittorit

text: Aromataasi-inhibiittorit voidaan jakaa kahteen eri ryhmään, sitoutuviin ja kilpaileviin estäjiin. Sitoutuvat estäjät kiinnittyvät entsyymin aktiiviseen osaan ja näin estävät kokonaan entsyymin toiminnan. Kilpailevat estäjät puolestaan kiinnittyvät aktiiviseen osaan vain väliaikaisesti ja tyytyvät näin vain estämään entsyymireaktion toteutumista.


title: Aromataasi-inhibiittorit

text: Aromataasi-inhibiittoreiden yleisin sivuvaikutus on niveljäykkyys ja -kipu. Myös rintasyövän hoidossa käytettyyn tamoksifeeniin verrattuna aromataasi-inhibiittorit aiheuttavat vähemmän vakavia sivuvaikutuksia. Aromataasi-inhibiittorit esimerkiksi vähensivät riskiä saada laskimotulppa tai kohdun limakalvon syöpä. Toisaalta ne saattavat lisätä sydänsairauksien riskiä.


title: Aapo Iho

text: Aapo Iho (14. helmikuuta 1891 Hietamäki, Inkeri – 27. syyskuuta 1979 Räyrinki) oli inkerinsuomalainen opettaja ja runoilija, joka käytti nimimerkkiä "Aira".


title: Aapo Iho

text: Ihon vanhemmat olivat seppä, pienviljelijä Andreas Iho ja Anna Rappu. Hän kävi kansakoulun ja opiskeli sitten Kolppanan opettajaseminaarissa. Ensimmäisen maailmansodan aikana Iho oli ammustehtaan sorvarina Pietarissa. Hän toimi myös Pietarissa ilmestyneen suomenkielisen Neva-lehden kirjeenvaihtajana ja vuonna 1917 hän oli lehden toimittajana kunnes bolševikit lakkauttivat lehden.


title: Aapo Iho

text: Iho pakeni 1922 perheineen Suomeen mutta hän onnistui jatkamaan salaista kirjeenvaihtoa Inkeriin jääneiden sukulaistensa kanssa. Stalinin aikana suoritetut inkeriläisten pakkosiirrot heijastuivat myös Ihon runoissa.


title: Aapo Iho

text: Suomessa Iho toimi kansakoulun opettajana Toholammilla, Halsualla ja viimeksi Vetelin Isokylässä. Hän jäi eläkkeelle 1951.


title: Constantius

text: Constantius-nimisiä hallitsijoita ovat olleet:


title: Hypoksian indusoima tekijä

text: Hypoksian indusoimat tekijät (HIF) ovat transkriptiotekijöitä, jotka reagoivat soluympäristön hapenmuutoksiin, erityisesti hapen vähenemiseen ja hypoksiaan.


title: Hypoksian indusoima tekijä

text: Hypoksian indusoima tekijä toimii kaikissa nisäkkäiden solutyypeissä, ja se tunnistettiin sen merkityksestä erytropoietiinigeenin (EPO) transkriptiossa. Erytropoietiinia tarvitaan luuytimessä verisolujen tuottamiseen. HIF-tekijät aktivoituvat, kun veren happipitoisuus laskee, mikä lisää EPOn tuotantoa ja siten myös verisolujen tuotantoa. EPO-geenin lisäksi HIF-tekijät vaikuttajat myös moniin muihin geeneihin.


title: Hypoksian indusoima tekijä

text: Molekyylitasolla HIF-tekijä koostuu yleensä α- ja β-alayksiköistä. Ne kuuluvat transkriptioperheeseen, jotka sisältävät emäksisen helix-loop-helix-transkriptiotekijän ja PAS-domeenin. HIFα-alayksikköä ohjaa nisäkkäissä kolme eri geeniä.


title: Organolitiumyhdisteet

text: Organolitiumyhdisteet ovat organometalliyhdisteitä, jotka sisältävät litiumin ja hiilen välisen kovalenttisen sidoksen. Organolitiumyhdisteet ovat erittäin voimakkaita emäksiä ja nukleofiilejä.


title: Organolitiumyhdisteet

text: Alkyylilitumyhdisteet ovat hyvin emäksisiä ja reagoivat voimakkaasti hapen ja happamia protoneja sisältävien yhdisteiden, kuten veden, alkoholien, fenolien ja karboksyylihappojen kanssa. Tämän vuoksi niitä säilytetään liuoksina, joissa organolitiumyhdistettä on 5–25 massaprosenttia ja liuottimina käytetään hiilivetyjä ja säilytetään inertin ilmakehän esimerkiksi typpi-ilmakehän alaisuudessa.


title: Organolitiumyhdisteet

text: Kiinteänä organolitiumyhdisteet muodostavat oligomeereja. Tyypillisimmät rakenteet ovat dimeerit, tetrameerit ja heksameerit. Esimerkiksi tetrameeri muistuttaa rakenteeltaan kuutiota. Organilitumyhdisteet muodostavat oligomeeriaggregaatteja myös liuoksissa, mutta aggregaattien rakenne riippuu liuoksesta. Esimerkiksi fenyylilitium on dietyylieetteriliuoksessa joko dimeerinä tai tetrameerinä, mutta tetrahydrofuraani-, dimetoksietaani- tai tetrametyylietyleenidiamiiniliuoksessa se on pääasiassa dimeerinä. Tämä johtuu siitä, että nämä liuottimet kykenevät kelatoimaan litiumatomeja.


title: Organolitiumyhdisteet

text: Tyypillisin tapa valmistaa organolitiumyhdisteitä on alkyyli- tai aryylihalidin, tyypillisimmin kloridin, reaktio litiummetallin kanssa. Tämä prosessi kuvattiin ensimmäisen kerran vuonna 1930 ja on vieläkin teollisessa käytössä. Sivutuotteena muodostuu litiumhalideja.Reaktiossa käytetään liuottimena eetteriä tai hiilivetyjä, kuten sykloheksaania tai bentseeniä. Reaktiota katalysoi pieni määrä natriummetallia litiummetallin joukossa.


title: Organolitiumyhdisteet

text: Aromaattisia, tai tyydyttymättömiä allyylisiä tai vinyylisiä organolitiumyhdisteitä valmistetaan usein transmetallaation avulla. Siinä litiummetalli reagoi toisen organometalliyhdisteen esimerkiksi organotinayhdisteen tai organoelohopeayhdisteen kanssa.


title: Organolitiumyhdisteet

text: Aromaattisia organolitiumyhdisteitä voidaan valmistaa myös ortolitioinnin avulla.


title: Organolitiumyhdisteet

text: Organolitiumyhdisteet reagoivat monien karbonyyliyhdisteiden, kuten aldehydien, ketonien, karboksyylihappojen ja esterien kanssa muodostaen alkoholeja. Happohalogenidien, kuten happokloridien kanssa ne reagoivat muodostaen ketoneja. Lisäksi ne ovat erittäin emäksisiä ja happamia vetyjä sisältävien yhdisteiden kanssa. Muita organolitiumyhdisteiden reaktioita ovat muun muassa reaktiot oksiimien kanssa, jolloin muodostuu amiineja ja reaktiot syanaattien kanssa, jolloin muodostuu imiinejä. Lisäksi organolitiumyhdisteitä käytetään muiden organometalliyhdisteiden valmistuksessa.


title: Organolitiumyhdisteet

text: Tyypillisimpiä käytettyjä organolitiumyhdisteitä ovat metyylilitium, n-butyylilitium, sek-butyylilitium, tert-butyylilitium ja fenyylilitium.


title: Per Schlüter

text: Per Erhard Rolf Schlüter (s. 25. huhtikuuta 1881 Turku) oli suomalainen lennätinvirkailija ja ruotsin kielellä kirjoittanut runoilija.


title: Per Schlüter

text: Schlüterin vanhemmat olivat maasihteeri Herman Napoleon Schlüter (1835–1882) ja Alma Adolfina Karolina Kulvik (1848–1901). Hän pääsi ylioppilaaksi vuonna 1900.


title: Jakelujärjestelmä

text: Jakelujärjestelmällä tarkoitetaan sähkön jakelu- ja käyttöjärjestelmää. Vaihtosähköjärjestelmissä on yleensä yhdestä kolmeen jännitteistä vaihejohdinta, joita merkitään L1, L2 ja L3. Lisäksi maapotentiaaliin kytketty virran paluujohdin eli nollajohdin N ja suojaustarkoitukseen suojamaadoitusjohdin PE. Sähkönsiirtoverkko koostuu erilaisista jakelujärjestelmistä , jotka jaetaan maadoitustavan perusteella kolmeen perusjärjestelmätyyppiin: TN-, TT-, ja IT-järjestelmä.


title: Jakelujärjestelmä

text: Jakelujärjestelmien tunnuksissa käytetyt kirjaimet on määritelty IEC 60364 -standardin mukaan seuraavasti:


title: Jakelujärjestelmä

text: Ensimmäinen kirjain:


title: Jakelujärjestelmä

text: Toinen kirjain:


title: Jakelujärjestelmä

text: Lisäkirjaimet:


title: Jakelujärjestelmä

text: TN-järjestelmässä yksi piste on maadoitettu ja sähkölaitteiston jännitteelle alttiit osat on yhdistetty maadoituspisteeseen suojamaadoitusjohtimella tai PEN-johtimella. TN-järjestelmä jaetaan kolmeen eri tyyppiin riippuen nolla- ja suojajohtimen järjestyksen perusteella:


title: Jakelujärjestelmä

text: Suomessa rakennusten sähköasennuksissa käytetään melkein aina TN-S- tai TN-C -järjestelmiä. TN-S -järjestelmän käyttö on pakollista lääkintätiloissa sekä palo- ja räjähdysalttiissa tiloissa.


title: Jakelujärjestelmä

text:
TT-järjestelmässä yksi piste on maadoitettu ja sähkölaitteistojen jännitteelle alttiit osat on maadoitettu erikseen
maadoituselektrodin avulla. Suomessa harvinainen järjestelmätyyppi maaperän suuren resistiivisyyden takia.


title: Jakelujärjestelmä

text: IT-järjestelmässä ei mitään pistettä maadoiteta suoraan, mutta yksi piste voidaan maadoittaa impedanssin kautta. Sähkölaitteiston jännitteelle alttiit osat maadoitetaan. IT-järjestelmää käytetään kun halutaan varmistaa katkeamaton sähkönsyöttö. Käyttökohteita esimerkiksi sairaaloiden leikkaussalit, teollisuuden sähkönjakelu ja ohjauspiirit.


title: Aisa Biaudet

text: Anna-Lisa (Aisa) Biaudet (s. 1884) oli suomalainen ruotsin kielellä kirjoittanut runoilija.


title: Haararatamo

text: Haararatamo ("Plantago arenaria") on yksivuotinen ratamolaji, jota esiintyy Euroopassa.


title: Haararatamo

text: Se on pystyvartinen, haarova ja valkokarvainen, 10-30 cm korkea ruoho. Sen tasasoukat ja ruodittomat, 3-5 mm leveät lehdet sijaitsevat vastakkain varressa, lehtilapa 3-8 cm.


title: Haararatamo

text: Pitkäperäisiä lehtihankaisia tähkäkukintoja on useita, tähkät ovat pullean pitkulaisia. Niiden tyvellä on kaksi pitkäkärkistä ja lyhyitä kalvolaitaisia tukilehtiä. Kukat ovat nelilehtisiä, kellanruskeita, teriöiden liuskat suipohkoja ja kalvomaisia. Kukkii heinä-syyskuussa.


title: Haararatamo

text: Hedelmä on kota jossa on kaksi siementä.


title: Haararatamo

text: Haararatamoa tavataan osassa Etelä- ja Itä-Eurooppaa sekä Keski-Euroopassa. Sitä esiintyy myös Pohjois- ja Itä-Afrikassa, Aasiassa ja Länsi-Siperiassa. Suomessa sitä tavataan satamissa, joutomailla, kaatopaikoillaja myllyalueilla.


title: Alvar Mogård

text: Ernst August Mitts, kirjailijanimi Alvar Mogård (29. tammikuuta 1891 Valassaaret – 1986 Vaasa) oli suomalainen ruotsin kielellä kirjoittanut kirjailija.


title: Alvar Mogård

text: Mittsin vnahemmat olivat majakanvartija, myöhemmin maanviljelijä Herman Mitts ja Maria Björs. Mitts valmistui kansakoulunopettajaksi Uudenkaarlepyyn opettajaseminaarista 1913. Hän suoritti ylioppilastutkinnon 1927 ja valmistui filosofian maisteriksi 1933. Mitts toimi kansakoulunopettajana 1913–1920 ja kansankorkeakoulun johtajana 1922–1935. Sittemmin hän oli kansakoulujen tarkastajana ja sai kouluneuvoksen arvon.


title: Alvar Mogård

text: Suomen sisällissodan aikana Mitts toimi suojeluskunnan komppanianpäällikkönä ja osallistui muun muassa Vaasan valtaukseen.


title: Alvar Mogård

text: Nimellä "Alvar Mogård":


title: Call of the Wild (Black Sabbathin kappale)

text: Call of the Wild on Black Sabbath-yhtyeen kappale. Se julkaistiin myös singlenä Euroopassa. Kappale on otettu vuoden 1989 "Headless Cross"-albumilta.


text: Musiikillisesti kappale on 1980-luvun lopun valtavirran heavy metallia ja sen kertosäe kulkee itämais-henkisen kuvion myötä. Sanoitus kertoo ilmeisesti "helvettiin joutumista vastaan taistelevasta sankarista". Kappaleen alkuperäinen nimi olikin "Hero" (suom. sankari), mutta se muutettiin, koska ex-vokalisti Ozzy Osbournen samoihin aikoihin julkaistulla sooloalbumilla "No Rest for the Wicked" oli samanniminen kappale.


text: Singlen b-puolella julkaistiin kappale "Devil & Daughter" ja 12" versiossa myös "When Death Calls", molemmat myös "Headless Cross"-albumilta.


title: Slumber of Sullen Eyes

text: Slumber of Sullen Eyes on suomalaisen death metal -yhtyeen Demigodin ensimmäinen studioalbumi, joka on julkaistu vuonna 1992.


title: Shadow Mechanics

text: Shadow Mechanics on suomalaisen death metal -yhtyeen Demigodin toinen studioalbumi. Se on julkaistu vuonna 2002 levymerkillä Spikefarm Records.


title: Let Chaos Prevail

text: Let Chaos Prevail on suomalaisen death metal -yhtyeen Demigodin kolmas studioalbumi, joka on julkaistu vuonna 2007.


title: Iljina Gora

text: Iljina Gora () on maalaiskunta ja sen keskuskylä Novgorodin alueen Demjanskin piirissä Venäjällä. Se sijaitsee Demjanskin kaakkoispuolella 15 kilometrin päässä taajamasta. Kylässä on 174 ja kunnassa reilut 900 asukasta (vuonna 2011).


title: Iljina Gora

text: Iljina Goran kunnan pinta-ala on 350,23 neliökilometriä. Se rajoittuu lännessä Demjanskin piirin Žirkovon, pohjoisessa Peskin ja idässä Polnovon kuntiin sekä etelässä Tverin alueeseen ja Novgorodin alueen Marjovon piiriin. Pinta-alasta 55,2 % on metsää ja 36,6 % maatalousmaata. Kunnan alueella sijaitsee osa Valdain kansallispuistosta. Tvjordovon kylän lähellä on luonnonmuistomerkiksi julistettu Johannes Kastajan lähde.


title: Iljina Gora

text: Kuntaan kuuluu 40 kylää: Andrehnovo, Fišovo, Hozjupino, Iljina Gora, Koževnikovo, Krutuša, Kuznetsovo, Laškovo, Ljahovitši, Markovo, Medjanki, Mihejevo, Mirohovo, Monakovo, Mošino, Mstiža, Nameštši, Ostrešno (Iljinogorskoje), Ostrešno (Votolinskoje), Pahomovštšina, Palagino, Pleštšejevo, Polzuny, Potsepovo, Pustoška, Rogovitši, Šiškovo, Skobovo, Sobolevo, Štšeglovo, Syropjatovo, Tšižovo, Tvjordovo, Usadba, Vasiljevštšina, Votolino, Vozduhi, Zaborovje, Zarutševje ja Zeljonaja. Suurimmat kylät ovat vajaan 300 asukkaan Šiškovo ja reilun kahdensadan Votolino. Neljässätoista kylässä ei ole lainkaan vakituista asutusta. Šiškovon ja Votolinon kunnat liitettiin Iljina Goraan vuonna 2010.


title: Iljina Gora

text: Työvoimasta 67 % työskentelee kunnan ulkopuolella. Paikallisista elinkeinoista tärkeimmät ovat maatalous ja julkiset palvelut. Kunnan alueella toimii kolme karjatilaa, kaksi sahalaitosta ja asfalttitehdas.


title: Iljina Gora

text: Votolinosta on linja-autoyhteys Demjanskiin. Palveluihin kuuluvat Votolinon lastentarha, peruskoulu, kulttuuritalo, kirjasto, lääkintäasema ja posti, Šiškovon lastentarha, kulttuuritalo, kirjasto, lääkintäasema ja posti sekä Iljina Goran kulttuuritalo, kirjasto ja posti.


title: Iljina Gora

text: Seudulla on useita muinaisia asuin- ja hautapaikkoja. Rakennusmuistomerkkeihin kuuluvat vuonna 1691 rakennettu Iljina Goran kirkko porttirakennelmineen sekä 1800-luvun jälkipuoliskolta peräisin oleva Šiškovon kirkko.


title: Jamkids Musiikkikoulu

text: Jamkids on varhaisiän musiikkikasvatukseen keskittynyt musiikkikoulu, joka toimii Espoossa, Helsingissä, Vantaalla, Kirkkonummella ja Lohjalla yhteensä 17 opetuspisteessä. Koulu on ensimmäinen useilla paikkakunnilla ketjumaisesti toimiva musiikkikoulu Suomessa. Koulu pyrkii edistämään musiikkia elämänmittaisena harrastuksena.


title: Jamkids Musiikkikoulu

text: Koulun toiminta alkoi vuonna 2006, jolloin erityisenä tavoitteena oli kanteleen soiton suosion edistäminen ja siihen liittyvien mielikuvien uudistaminen. Toiminnan kasvaessa tarjonta on monipuolistunut ja koulu tarjoaa opetusta kaikilla bändisoittimilla. Syksyllä 2018 koulun vauva-, taapero- ja bändimuskareissa käy noin 1000 0–6-vuotiasta musiikinharrastajaa.


title: Jamkids Musiikkikoulu

text: Koulu tarjoaa taiteen perusopetuksen yleisen oppimäärän mukaista opetusta. Opetusta annetaan pääasiassa ryhmäopetuksena. Koulu pyrkii olemaan ryhmäopetuksen ja taiteen yleisen oppimäärän mukaisen opetuksen edelläkävijä.


title: Feels Good to Me

text: Feels Good to Me on Black Sabbath-yhtyeen kappale ja single-julkaisu vuodelta 1990. Se on otettu saman vuoden "Tyr"-albumilta.


title: Feels Good to Me

text: Kappale etenee kitaristi Tony Iommin rauhallisen kitarakuvion myötä edustaen pääasiassa 1980- ja 1990-lukujen vaihteen tyypillistä voimaballadia. Siitä kuvattiin myös video. Singlen b-puolilla ja lisäkappaleina oli nauhoituksia ("Paranoid" ja "Heaven and Hell") yhtyeen vuoden 1989 Neuvostoliiton konserteista.


title: Koiviston öljysatama

text: Koiviston öljysatama (myös "Primorskin öljysatama", , LOCODE: RUPRI) on Venäjän Leningradin alueen Viipurin piirin Koivistossa, Suomenlahden koillisosissa, linnuntietä noin 100 kilometrin päässä Pietarista sijaitseva suuri raakaöljyn ja öljynjalostustuotteiden vientisatama.


title: Koiviston öljysatama

text: Vuoden 2012 tammi-kesäkuun 38,5 miljoonan tonnin rahtimäärällään Koivisto oli Venäjän toiseksi suurin satama. Vuoden 2012 tammi-heinäkuussa Koiviston öljyterminaalin kautta vietiin 41,6 miljoonaa tonnia raakaöljyä ja 3,3 miljoonaa tonnia diselöljyä. Venäjän suurimman sataman eli Mustanmeren Novorossijskin pääoperaattori, pörssinoteerattu satamayhtiö (OAO Novorossijski morskoi torgovyi port) osti vuoden 2011 alussa 2012 Koiviston öljyterminaalin keskeisimmät satamatoiminnot (ООО Primorskii torgovnyi port -operaattori) ja laitteistot 2,15 miljardin dollarin yrityskaupalla. Toisaalta kauppaan liittyvien lainajärjestelyjen kautta Venäjän valtio hankki tämän maan suurimman satamaoperaattorin toiminnot määräysvaltaansa (mm. Transneftin kautta enemmistöomistus).


title: Koiviston öljysatama

text: Hallinnollisesti Koiviston öljyterminaali kuuluu Pietarin suursataman hallinnon alaisuuteen. Tämä viranomainen vastaa paitsi Pietarin kaupungin, myös Leningradin alueen kauppasatamista.


title: Koiviston öljysatama

text:
Koiviston öljysataman vuosittainen rahtimäärä:
Sataman ja sinne rakennettujen Transneft-yhtiön Itämeren öljynsiirtoputkiston avulla Venäjän federaatio on siirtänyt Neuvostoliiton aikaista ja sen hajoamisen jälkeistä Baltian maiden ja Puolan satamien kautta tapahtunutta maaöljyn vientitoimintaansa maan omiin satamiin. Tällä on lisätty Venäjän omaa kontrollia tärkeästä vientialasta ja lisätty viennin ennakoitavuutta välttämällä kauttakulkumaiden perimien maksujen ja poliittisten suunnanmuutosten vaikutusta öljykauppaan. Tähän kehitykseen liittyy myös öljytuotteiden vienti Suomenlahden Uuraan sataman (mm. Lukoilin terminaali) ja Ust-Lugan monitoimisataman (jossa on Itämeren 2. öljyputken vientiterminaali) kautta.


title: Koiviston öljysatama

text: Vuosina 2013–2014 Koiviston polttoainekuljetusten kokonaismäärä pieneni merkittävästi samalla kun Ust-Lugan kautta kulkevan nestebulkin määrää kasvatettiin. Koiviston öljysatama oli kuitenkin yhä Venäjän viidenneksi suurin rahtisatama vuonna 2014. Sitä suurempia olivat Novorossijskin satama (121,6 milj. t), Ust-Lugan satama (75,7 milj. t), Pietarin suursatama (61,9 milj. t) ja Vostotšnyin satama (57,8 milj. t).


title: Koiviston öljysatama

text: Koivistossa on myös pienempi yleissatama, jota ei tule sotkea suureen öljysatamaan.


title: Operaatio Alphabet

text: Operaatio Alphabet oli toisessa maailmansodassa liittoutuneiden operaatio Norjassa olevien joukkojen evakuoimiseksi. Operaatio päätettiin toteuttaa 24. toukokuuta 1940. Narvikissa olleiden joukkojen evakuointi päätti samalla Narvikin taistelun, minkä voittaminen varmisti Saksan Norjan valtauksen.


title: Martti Nisonen

text: Martti Johannes Nisonen (12. syyskuuta 1891 Pori – 5. joulukuuta 1946 Hancock, Michigan, Yhdysvallat) oli suomalainen säveltäjä, urkuri, musiikinopettaja ja näytelmäkirjailija.


title: Martti Nisonen

text: Martti Nisonen opiskeli nuoruudessaan Helsingin musiikkiopistossa ja työskenteli samaan aikaan pianistina helsinkiläisissä elokuvateattereissa. 1910-luvun alkuvuosina hän herätti huomiota kirjoittamalla musiikkinäytelmiä ja pienimuotoisia operetteja, joita hän esitti yhdessä Pasi Jääskeläisen ja J. Alfred Tannerin kanssa mykkäelokuvien väliajoilla. Vuoden 1913 aikana Nisonen toimi Jääskeläisen perustaman "Suomalaisen Operettikiertueen" pianistina. 1920-luvun alussa musiikkikustantamo R. E. Westerlund julkaisi sarjan ""Martti Nisosen suosittuja lauluja: kansanomaisia sävelmiä ja suomalaisia kupletteja"".


title: Martti Nisonen

text: Nisonen muutti vuonna 1922 Suomesta Yhdysvaltoihin ja hän toimi musiikinopettajana Suomi Collegessa Hancockissa Michiganissa.


title: Martti Nisonen

text: Nisonen teki myös käsikirjoituksen ja musiikin elokuvaan Sunnuntaimetsästäjät.


title: Triumph and Loss

text: Triumph and Loss on Noumenan EP-levy, joka julkaistiin 27. heinäkuuta 2006. Albumista julkaistiin ainoastaan digitaalisesti ladattava versio.


title: Kontrol

text: Kontrol on suomalainen kristillistä elektronisvaikutteista pop/rock-musiikkia soittava yhtye, joka on perustettu vuonna 2011. Kontrol koostuu laulaja/kitaristi Atte-Veikko Kemppaisesta ja kosketinsoittaja Mikko Partasesta. Live-kokoonpanossa on mukana myös rumpali ja basisti. Yhtyeen kappaleet ovat suomenkielisiä.


title: Kontrol

text: Ennen Kontrolia Atte-Veikko ja Mikko olivat soittaneet yhdessä Kidman-nimisessä kristillisessä pop/rock- yhtyeessä, jonka hajottua he päättivät perustaa Kontrolin. Atte-Veikko soittaa myös Idän Ihmeet-nimisessä pop-folk gospelyhtyeessä ja Mikko on toiminut tuottajana useilla levyillä yhdessä Kontrolinkin levyn kanssa työskennelleen tuottaja/muusikko Matti Kemppaisen kanssa.


title: Kontrol

text: Yhtye julkaisi huhtikuussa 2012 esikoisalbuminsa '"Lihaa ja verta"' (Maanalainen levykauppa). Levyn on tuottanut tuottaja/muusikko Matti Kemppainen ja Kontrolin kosketinsoittaja Mikko Partanen. Levy on ollut 6 viikkoa kristillisellä levylistalla.


Kontrol


title: Pride/Fall

text: Pride/Fall on death metal -yhtyeen Noumenan esikoisalbumi, joka julkaistiin 31. elokuuta 2002.


title: HMS Rochester (L50)

text: HMS Rochester (viirinumerot L50) oli Britannian kuninkaallisen laivaston Shoreham-luokan sluuppi, joka palveli toisessa maailmansodassa.


title: HMS Rochester (L50)

text: Alus tilattiin 4. joulukuuta 1929 osana vuoden 1929 laivasto-ohjelmaa Chathamin telakalta, missä köli laskettiin 24. marraskuuta 1930. Alus laskettiin vesille 16. heinäkuuta 1931 kumminaan Rochesterin pormestari rouva G. Jenner ja valmistui 24. maaliskuuta 1932.


title: HMS Rochester (L50)

text: Valmistuessaan alus määrättiin Etelä-Afrikan laivastoasemalle ja sen sisaralus "HMS Milford" otettiin palvelukseen viikkoa myöhemmin koeajojen päätyttyä. Alus palveli aina vuoteen 1939 saakka Simonstownissa, jossa sen aseistus uusittiin vuoden 1938 lopulla hieman ennen Britteinsaarille paluuta. Alus palasi palvelukseen kesäkuussa 1939, jolloin se määrättiin Itä-Intian laivastoasemalle. Alus saapui 1. syyskuuta Adeniin, missä se aloitti pari päivää myöhemmin Persianlahden alueen meriliikenteen valvonnan.


title: HMS Rochester (L50)

text: Alus määrättiin lokakuun lopulla palaamaan Britteinsaarille ja se lähti marraskuussa kotimatkalle. Matka keskeytyi aluksen saadessa määräyksen suojata saattueen Freetownista Britteinsaarille. Se liittyi joulukuussa Freetownissa saattueeseen SL42, jonka määränpäähän saatettuaan alus määrättiin Humberiin telakalle huollettavaksi.


title: HMS Rochester (L50)

text: Tammikuussa 1940 alus liitettiin Läntisen reitin alaiseen 2. saattajaviirikköön. Alus palasi telakalta helmikuussa liittyen koeajojen jälkeen viirikköönsä Liverpoolissa. Alus kolaroi 27. maaliskuuta "SS Longfordin" kanssa kärsien vesirajan alapuolisia vaurioita, mutta aluksen korjausta viivytettiin sotatoimien kiihtyessä.


title: HMS Rochester (L50)

text: Alus suojasi 6. huhtikuuta "HMS Aberdeenin", "HMS Wellingtonin" ja "HMS Vimyn" kanssa Gibraltarille matkaavaa saattueetta OG25F, josta "Rochester" ja "Vimy" erkanivat seuraavana päivänä. Alukset liittyivät 8. huhtikuuta Liverpooliin matkanneeseen saattueeseen HG25F, jonka suojana olivat "HMS Viscount" ja "HMS Witch" sekä Ranskan laivaston hävittäjä. Alus erkani 11. huhtikuuta Liverpooliin saavuttuaan saattueesta.


title: HMS Rochester (L50)

text: Aluksen palvelus Läntisen reitin alaisuudessa jatkui sen suojatessa saattueita. Alus liittyi 5. toukokuuta "HMS Whitehallin" kanssa Gibraltarille lähteneeseen saattueeseen OG28, mistä ne erkanivat kahden Ranskan laivaston hävittäjän saavuttua suojaamaan saattuetta. "Rochester" siirrettiin kesäkuussa Liverpoolissa telakalla, mistä se vapautui heinäkuussa palaten palvelukseen elokuussa koeajojen päätyttyä.


title: HMS Rochester (L50)

text: Alus oli vuoden 1941 toukokuuhun Läntisen alueen saattajaosastossa. Toukokuussa alus suojasi "HMS Amazonin" ja "HMS Bulldogin" kanssa saattuetta OB218. Saattueen jouduttua sukellusvenehyökkäyksen kohteeksi suojue hyökkäsi 7. toukokuuta Saksan laivaston sukellusveneen "U-94" kimppuun lähellä Islantia. Kesäkuussa alus siirrettiin Liverpoolissa telakalle, jossa sille asennettiin tutka tyyppiä 271. Palattuaan heinäkuussa telakalta alus siirrettiin Londonderryyn, jossa se liittyi 37. saattajaryhmään.


title: HMS Rochester (L50)

text: Elokuussa alus suojasi ryhmänsä mukana Atlantin saattueita, kunnes se siirtyi ryhmän mukana Britteinsaarten ja Freetownin väliselle saattuereitille syyskuussa. Alus osallistui 19. lokakuuta saattuetta HG74 suojatessaan Saksan laivaston sukellusveneen "U-204:n" upottamiseen Cape Spartelin edustalla (). Vuoden lopulla "Rochester" siirrettiin 43. saattajaryhmään.


title: HMS Rochester (L50)

text: Suojatessaan saattuetta OS18 "Rochester" upotti 6. helmikuuta 1942 yhdessä "HMS Tamariskin" kanssa Azorien edustalla syvyyspommein sukellusveneen "U-82". Alus jatkoi saattueiden suojaamista, kunnes se siirrettiin toukokuussa Tynessä telakalle. Alukselle asennettiin muun muassa ilmavalvontatutka tyyppiä 291 ja radiopeilausjärrjestelmä FH3. Telakalta poistuttuaan kesäkuussa ja koeajojen päätyttyä alus palasi Freetowniin 43. saattajaryhmään.


title: HMS Rochester (L50)

text: Alus suojasi "HMS Ernen" ja "HMS Sandwichin" kanssa saattuetta "OS35", kun alukset upottivat 31. heinäkuuta sukellusveneen "U-213":n azorien edustalla (). "Rochester" jatkoi saattueiden suojaamista Freetownista, kunnes se määrättiin syyskuussa operaatio Torchiin Gibraltarille suojaamaan saattueita.


title: HMS Rochester (L50)

text:
Lokakuussa alus suojasi Gibraltarille matkaavia saattueita ja marraskuussa se siirtyi ryhmänsä mukana Gibraltarille suojatakseen läntisen Välimeren saattueita. Joulukuussa alus jatkoi Pohjois-Afrikan rannikon satamiin matkanneiden saattueiden suojaamista, kunnes se tammikuussa määrättiin palaaman Läntisen reitin alaisuuteen Britteinsaarille. Käskyn seurauksena alus siirtyi vielä tammikuun aikana Liverpooliin, jossa se helmikuussa liittyi 39. saattajaryhmään.
Alus suojasi maaliskuussa ryhmänsä mukana saattuetta OS44 ja se jatkoi Atlantin saattueiden suojaamista seuranneen kuukauden. Touko-kesäkuun alus oli Humberissa telakalla huollettavana, mistä palattuaan se aloitti ryhmänsä mukana Freetowniin matkanneiden saattueiden suojaamisen. Suojatessaan saattuetta OS51 alus osallistui 15. heinäkuuta sukellusveneen "U-135" upottamiseen. Elokuussa alus suojasi ryhmänsä mukana saattueetta OS54/KMS25 ja syyskuussa saattuetta MKS28. Alus jatkoi vuoden loppuun Britteinsaarten ja Gibraltarin välisen reitin saattueiden suojaamista.


title: HMS Rochester (L50)

text: Vuoden 1944 alun "Rochester"' suojasi ryhmänsä mukana Atlantin saattueita, kunnes ryhmä määrättiin huhtikuussa siirtymään Portsmouthiin valmistautumaan Normandian maihinnousuun. Toukokuussa alus siirrettiin Portsmouthin komentajan lippulaivaksi. Alus kolaroi 31. toukokuuta "HMS Hartin" kanssa niiden torjuessa sukellusvenettä. Alus siirrettin korjattavaksi Devonportin telakalle, josta palattuaan alus suojasi Kanaalin saattueita.


title: HMS Rochester (L50)

text: Heinäkuussa "Rochester" siirrettiin 41. saattajaryhmään Plymouthiin ja kuukautta myöhemmin Force 29:n johtoalukseksi. Alus oli osastonsa HKML292:n ja troolari "HMT Kingston Andalusiten" kanssa Brestin edustalla tukemassa kuuden moottoritorpedoveneen toimintaa. Alus palasi operaatiosta vapauduttuaan 41. saattajaryhmään suojaamaan Kanaalin saattueita.


title: HMS Rochester (L50)

text: "Rochester" määrättiin lokakuussa Newcastleen telakalle modernisoitavaksi ja se siirtyi telakalle marraskuussa. Telakalla alus valmistettiin merenkulun koululaivaksi liitettäväksi merisotakoulu "HMS Dryadiin" Portsmouthissa. Aluksen pääaseet poistettiin ja sille asennettiin uusi tyypin 277 tutka. Koeajojen päätyttyä maaliskuussa 1945 alus liitettiin merisotakouluun.


title: HMS Rochester (L50)

text: Alus sijoitettiin poistolistalle 1949 ja se myytiin 16. tammikuuta 1951 Clayton and Davielle romutettavaksi Dunston on Tyneen. Alus saapui hinattuna romutettavaksi 10. helmikuuta.


title: Absence (albumi)

text: Absence on suomalaisen death metal -yhtyeen Noumenan toinen studioalbumi, joka julkaistiin vuonna 2005 levymerkillä Spikefarm Records.


title: Anatomy of Life

text: Anatomy of Life on death metal -yhtyeen Noumenan kolmas ja viimeisin studioalbumi. Se on julkaistu vuonna 2006 levymerkillä Spikefarm Records.


title: Ricky Hickman

text: Richard "Ricky" Hickman (s. 1. syyskuuta 1985 Winston-Salem) on yhdysvaltalainen koripalloilija, joka edustaa Maccabi Tel Avivia.


title: Ricky Hickman

text: Hickman pelasi yliopistokoripalloa Pohjois-Carolinan yliopistossa, josta hän siirtyi ammattilaiseksi kaudeksi 2007–2008 CS Otopeniin. Yhden kauden jälkeen hän siirtyi Bundesliiga-seura Giesseniin, jossa hän teki 7,0 pistettä ottelua kohden. Kauden 2009–2010 Hickaman pelasi Namika Lahdessa, jossa hän voitti sarjan korikuninkuuden 23,9 pisteen ottelukohtaisella keskiarvolla. Tämän jälkeen hän siirtyi LegADuessa pelanneeseen Junior Casaleen, josta hän siirtyi kauden jälkeen pääsarjaseura VL Pesaroon. Kesällä 2012 Hickman teki kaksivuotisen sopimuksen Euroliigassa pelanneen Maccabi Tel Avivin kanssa.


title: Peski (Demjanskin piiri)

text: Peski () on maalaiskunta ja sen keskuskylä Novgorodin alueen Demjanskin piirissä Venäjällä. Se sijaitsee Javonjoen varrella 9 kilometriä Demjanskista itään. Kylässä on 250 ja kunnassa 1 200 asukasta (vuonna 2010).


title: Peski (Demjanskin piiri)

text: Peskin kunnan pinta-ala on 548,36 neliökilometriä. Se rajoittuu kaakossa Demjanskin piirin Polnovon, etelässä Iljina Goran, lännessä Demjanskin ja Žirkovon sekä luoteessa Jamnikin kuntiin ja koillisessa Novgorodin alueen Valdain piiriin. Pinta-alasta 42,2 % on maatalousmaata, 27,8 % metsää ja 14,9 % vesialueita. Järviä ovat Veljo, Glybitsko, Pestovskoje, Hvoštšino ja Istošenskoje, jokia Javon, Tšeresitsa ja Ljuteika. Kunnan alueella sijaitsee osa Valdain kansallispuistosta.


title: Peski (Demjanskin piiri)

text: Kuntaan kuuluu 47 kylää: Bereznik, Bolšije Luki, Bolšoje Opujevo, Borovitsy, Burakovo, Dubki, Dunajevštšina, Filippova Gora, Gibno, Glebovštšina, Goristitsy, Isakovo, Istošno, Jesipovo, Kamenka, Klin, Korzovo, Krasnaja Gorka, Krivkino, Lipitsa, Lukino, Malinovka, Maloje Opujevo, Malyje Luki, Mamajevštšina, Mitrošino, Nikolskoje, Novoje Podsosonje, Novosel, Osinuška, Paberežje, Peski, Pestovo, Podbereza, Podgorje, Pokrovka, Sbylnitsy, Slavitsy, Sofronkovo, Suhaja Vetoš, Šulgina Gora, Usadba, Velje-Stany, Zalesje, Zalužje, Zaozerje ja Zarapatševo. Keskuskylän lisäksi suurempia asutuskeskuksia ovat sadan–kahdensadan asukkaan Bolšije Luki, Filippova Gora ja Nikolskoje. Kuudessa kylässä ei ole lainkaan vakituista asutusta. Bolšije Lukin, Filippova Goran ja Nikolskojen kunnat liitettiin Peskiin vuonna 2010.


title: Peski (Demjanskin piiri)

text: Työvoimasta 73 % työskentelee kunnan ulkopuolella. Paikallisista elinkeinoista tärkeimmät ovat julkiset palvelut ja maatalous. Kunnan alueella toimii kaksi karjatilaa, kalanviljelylaitoksia ja kaksi sahalaitosta.


title: Peski (Demjanskin piiri)

text: Kunnan läpi kulkee Demjanskin ja Valdain välinen maantie. Kylistä on linja-autoyhteydet Demjanskiin. Palveluihin kuuluvat Peskin, Filippova Goran ja Nikolskojen lastentarhat, kulttuuritalot, kirjastot, lääkintäasemat ja postit. Bolšije Lukissa on kulttuuritalo, lääkintäasema ja posti.


title: Peski (Demjanskin piiri)

text: Seudulla on lukuisia muinaisia asuin- ja hautapaikkoja. Peskin lähellä Javonjoen rannalla sijaitsee 700–1400-luvuilta peräisin oleva Knjažaja Goran muinaislinna. Toinen vanhempi muinaislinna on Veljojärven rannalla Podberezan kylän koillispuolella. Rakennusmuistomerkkeihin kuuluvat Nikolskojen kartanoalue ja Dubkin tsasouna.


title: Duris Maxwell

text: Duris Maxwell (Ted Lewis, s. 15. kesäkuuta 1946) on kanadalainen rumpali, joka on soittanut uransa aikana useissa yhtyeissä, muun muassa Bobby Taylor & the Vancouvers, Powder Blues Band, Doucette, The Temptations, Jefferson Airplane ja Skylark. Hän on soittanut myös Heartin albumilla "Dreamboat Annie" sekä Devin Townsendin albumilla Ki.


title: Alimentation Couche-Tard

text: Alimentation Couche-Tard tai Couche-Tard on kanadalainen vähittäiskauppaa ja huoltoasema toimintaa pyörittävä yritys. Couche-Tardilla on myymälöitä ja huoltoasemia yhteensä noin 15 900, ja ne sijoittuvat Kanadaan, Yhdysvaltoihin, Eurooppaan, Meksikoon, Japaniin, Kiinaan ja Indonesiaan.


title: Alimentation Couche-Tard

text: Yhtiö pyörittää myymälöitään Couche-Tard, Mac's, Circle K, On the Run nimillä, se on sidoksissa myös 7-joursin, Dairy Martin, Daisy Martin ja Winksin kanssa.


title: Alimentation Couche-Tard

text: Couche-Tardin ja Mac´sin lippulaivamyymälöitä sekä joitakin Winksin vanhempia myymälöitä mainostetaan tunnuksella, jossa on erottuva, kiertyvänivelinen silmää iskevä punainen pöllö. Tämä "yöpöllön" (ranskaksi couche-tardin) maskotti perittiin Provi-Soirin/Winksin ketjusta, kun se yhdistettiin Alimentation Couche-Tardiin.


title: Alimentation Couche-Tard

text: 2015 Couche-Tard ilmoitti muuttavansa kaikki Kanadan (kaikkialla paitsi Quebecissä) ja Euroopan myymälät ja huoltoasemat Circle K brändin alle, näin luoden vahvan kansainvälisen brändin nimeltä Circle K. Vuonna 2016 ensimmäiset Statoil huoltoasemat muuttivat Ruotsissa nimensä Circle K brändin alle.Kanadan Quebecissä yhtiöllä on yhteensä 581 myymälää Couche-Tard, Provi-Soir ja Dépanneur 7 joursin nimien alla, sekä 298 myymälää, jotka ovat sidoksissa yhtiöön, kuten Tabatoun myymälät. Ontariossa yhtiöllä on 605 yrityksen myymälää ja 214 sidoksissa olevaa myymälää. Läntisessä Kanadassa on yhteensä 295 yrityksen myymälää ja 71 kumppanien myymälää Mac'sin, Mike's Martin, Becker'sin, Daisy Martin ja Winksin nimen alaisena.


title: Alimentation Couche-Tard

text: 18. huhtikuuta 2012 tuli tietoon, että Alimentation Couche-Tard oli sopinut ostavansa norjalaisen Statoil Fuel & Retailin (tunnettiin ennen Statoilina) 2,8 miljardilla dollarilla, tehden Couche-Tardista laajimman huoltoasemaketjun koko Pohjoismaissa. Kaikki Statoil huoltoasemat Skandinaviassa ja Baltiassa ovat muutettu Circle K huoltoasemiksi. Brändimuutos valmistui 2018.


title: Purity of Essence

text: Purity of Essence on ruotsalaisen metallimuusikko Quorthonin toinen ja viimeiseksi jäänyt studioalbumi. Se julkaistiin vuonna 1997 levymerkillä Black Mark Production.


title: Purity of Essence

text: Kaikki kappaleet lukuun ottamatta kappaletta ”Rock ’n Roll” on kirjoittanut Quorthon.


title: Carl Adolph Norman

text: Carl Adolph Norman (s. 12. tammikuuta 1879 Porvoo ) oli suomalainen insinööri ja ruotsin kielellä kirjoittanut kirjailija.


title: Carl Adolph Norman

text: Normanin vanhemmat olivat sahanomistaja Carl Herman Norrman ja Julia Elisabeth Norrman. Hän pääsi ylioppilaaksi 1896, suoritti vielä ruotsalaisen ylioppilastutkinnon 1897 ja valmistui insinööriksi Tukholmassa vuonna 1900.


title: Carl Adolph Norman

text: Norman toimi koneenrakennusopin professorina Ohion yliopistossa (Ohio State University) Columbuksessa vuodesta 1917 alkaen.


title: Carl Adolph Norman

text:
Nimellä "Carl Warder":
Omalla nimellä:


title: Django Unchained

text: Django Unchained on vuonna 2012 ensi-iltansa saanut lännenelokuva, jonka on käsikirjoittanut ja ohjannut Quentin Tarantino. Sen pääosissa ovat Jamie Foxx, Christoph Waltz, Leonardo DiCaprio ja Kerry Washington. Sen ensi-ilta oli 25. joulukuuta 2012 Yhdysvalloissa ja Kanadassa. Suomessa elokuvan ensi-ilta oli 18. tammikuuta 2013.


title: Django Unchained

text: "Django Unchained" voitti parhaan käsikirjoituksen ja parhaan miessivuosan (Christoph Waltz) Oscar- ja Golden Globe -palkinnot vuonna 2013.


title: Django Unchained

text:
Elokuva herätti polemiikkia väkivaltaisesta sisällöstä ja neekeri-sanan (nigger) viljelystä. Jotkut arvelivat elokuvan olevan epäkunnioittava mustia kohtaan tai rasistinen.
Filmgoer.fi:n Marko Pekkanen kehui "Django Unchainedin" näyttelijöitä kutsuen elokuvaa "näyttelijöiden juhlaksi." Erityisesti hän kehuu Foxxin ja Waltzin välistä kemiaa ja sanoo, että "se luo selkärangan koko elokuvalle."


title: Säkylän lentokenttä

text: Säkylän lentokenttä oli talvisodan aikana Säkylässä sijainnut Suomen ilmavoimien lentotukikohta.


title: Säkylän lentokenttä

text: Lentokenttä toimi Pyhäjärven jäällä tammi–maaliskuussa 1940. Se sijaitsi järven itärannalla "Haapsaaren" niemessä Säkylän keskustan tuntumassa. Kiitotiet oli aurattu niemen länsipuolelle. Paikalla nykyään olevan Huvila Haapsaaren pihamaalla on lentotukikohdan muistomerkki. Pienoismalli kentästä on nähtävillä Säkylän Talvi- ja jatkosotamuseossa.


title: Säkylän lentokenttä

text: Säkylän tukikohdan tarkoituksena oli Lounais-Suomen ilmapuolustus ja -torjuntatehtävät. Tärkein tavoite oli suojata Porin, Rauman ja Turun kaupunkeja sekä satamia vihollisen pommituslennoilta.


title: Säkylän lentokenttä

text: Säkylässä toiminut Lentolaivue 28 koottiin joulukuussa 1939 Utissa. Majuri Niilo Jusun kokoamalle laivueelle löydettiin sopiva tukikohdan paikka Säkylästä tammikuun alussa 1940.


title: Säkylän lentokenttä

text:
Ensimmäiset ilmavoimien sotilaat saapuivat paikalle tammikuun puolivälissä ja aloittivat välittömästi rakennustyöt. Tukikohdan henkilöstö majoitettiin läheisiin taloihin. Kenttä saatiin valmiiksi tammikuun 28. päivänä. Säkylän väestö pelkäsi aluksi, että tukikohta
vetäisi puoleensa venäläisten pommituslentoja, mutta pelko osoittautui aiheettomaksi. Säkylää ei sodan aikana pommitettu kertaakaan.


title: Säkylän lentokenttä

text:
Tammikuun 29. päivänä teki pommituslennolla ollut neuvostoliittolainen Tupolev SB-2-kone pakkolaskun läheisen Köyliönjärven jäälle. Tukikohdan sotilaat kävivät
jäällä lyhyen tulitaistelun koneen miehistön kanssa, jolloin kaksi sen jäsentä sai surmansa. Yksi venäläinen otettiin vangiksi.


title: Säkylän lentokenttä

text: Ensimmäiset hävittäjät Säkylään saapuivat helmikuun 4. päivänä.


title: Säkylän lentokenttä

text: Morane-Saulnier M.S.406-koneet olivat Ranskan lahjoittamia ja ne oli koottu sekä testattu Ruotsissa. Viikon kuluttua koneita oli Säkylään lennetty jo kahdeksan kappaletta ja samalla voitiin aloittaa lentäjien sekä mekaanikkojen koulutus.


title: Säkylän lentokenttä

text: Koneet oli sijoitettu jääkuutioista tehtyihin sirpalesuojiin. Lisäksi oli rakennettu lämmityskoppeja moottoreiden lämmitystä varten. Toimintaa vaikeuttivat puutteelliset työkalut sekä ohjeiden vaikeaselkoisuus. Ranskankielisiä manuaaleja osasi lukea hyvin harva.


title: Säkylän lentokenttä

text: Ensimmäisen ilmataistelun laivueen koneet kävivät helmikuun 17. päivänä Uudenkaupungin edustalla.


title: Säkylän lentokenttä

text: Lentolaivue 28 ehti toimimaan Säkylässä vain muutaman viikon ajan. Poriin ja Raumaan kohdistuneet pommitukset loppuivat helmikuun kuluessa. Sen katsotaan johtuneen juuri Säkylän tukikohdan toiminnasta.


title: Säkylän lentokenttä

text: Helmikuun 22. päivänä siirrettiin kuusi konetta Turkuun. Maaliskuun alussa lennettiin loput 14 Moranea Hollolaan sekä Uttiin.


title: Säkylän lentokenttä

text: Maaliskuun 10. päivänä saatiin tilalle kahdeksan englantilaista Hawker Hurricane-hävittäjää. Koneita ei kuitenkaan ehditty käyttämään taisteluissa. Säkylään lennettiin myös Ruotsissa koottuja amerikkalaisia Brewster-hävittäjiä.


title: Säkylän lentokenttä

text: Talvisodan päätyttyä 13. maaliskuuta jatkui henkilökunnan koulutus vielä Säkylässä. Suomalaisten lisäksi paikalla oli lentäjiä ja mekaanikkoja myös Puolasta, Tanskasta, Ranskasta ja Englannista.


title: Säkylän lentokenttä

text: Maaliskuun 20. päivänä sattui lento-onnettomuus, jossa menehtyi suomalainen lentäjä. Koneen moottori ja konekiväärit nostettiin ylös järvestä vuonna 1980. Ne ovat nykyään nähtävissä Keski-Suomen ilmailumuseossa Tikkakoskella.


title: Säkylän lentokenttä

text: Kevään tultua Säkylän tukikohdan toiminta siirrettiin Turun Artukaisiin.


title: Bill Haslam

text: William Edward ”Bill” Haslam (s. 23. elokuuta 1958) on Tennesseen nykyinen kuvernööri. Hän on toiminut kuvernöörinä vuodesta 2011. Hän on Republikaanisen puolueen jäsen. Hän oli Knoxvillen pormestari vuodesta 2003 vuoteen 2010. Haslam vastustaa homoliittoja mutta hän sanoo haluavansa keskittyä taloudellisiin asioihin. Hän on NRA:n jäsen.


title: Sudaninfrankoliini

text: Sudaninfrankoliini ("Pternistis erckelii") on afrikanfrankoliinien sukuun kuuluva kanalintulaji.


title: Sudaninfrankoliini

text: Sudaninfrankoliini on 38–43 senttimetriä pitkä, yläpuolelta ruskea, alta valkea ja kauttaaltaan ruskeaviiruinen. Sen päälaki on punaruskea ja leuka valkoinen. Sudaninfrankoliinilla on keltaiset, hyvin vahvat jalat, joissa on kaksoiskannukset.


title: Sudaninfrankoliini

text: Sudaninfrankoliini pesii luonnonvaraisena Eritreassa, Etiopiassa ja Sudanissa. Sitä on istutettu Italiaan ja Havaijille.


title: Viljo Vainikainen

text: Viljo Vainikainen (14. elokuuta 1901 Hämeenlinna – 11. elokuuta 1971 Helsinki) oli suomalainen maataloustieteilijä, Suomen Ayshireyhdistyksen toiminnanjohtaja 1939–1945, ja Helsingin yliopiston rotu- ja jalostusopin dosentti 1936–1970. Hän oli maataloushallituksen kotieläintaloudellisen osaston päällikkö vuosina 1942–1945 ja Maatalouden tutkimuskeskuksen kotieläinjalostuslaitoksen vt. johtaja 1945–1948 sekä vakinainen johtaja ja ja professori 1948–1968.


title: Viljo Vainikainen

text: Vainikainen oli Valtion keinosiemennystoimikunnan, Invalidisäätiön maatalousoppilaitoksen johtokunnan, Suomen Kennelliiton valtuuston, Lampaanjalostusyhdistyksen johtokunnan, Sianjalostusyhdistyksen jalostusvaliokunnan ja Siipikarjanhoitajain liiton jalostusvaliokunnan puheenjohtaja.


title: Edvard Wainio

text: Edvard August Vainio (vuoteen 1876 Lang, 1876–1919 Wainio; 5. elokuuta 1853 Pieksämäki – 14. toukokuuta 1929 Turku) oli suomalainen kasvitieteilijä ja jäkälätutkija. Hän oli Helsingin yliopiston dosentti 1880–1906 ja Turun yliopiston ylimääräinen opettaja vuodesta 1922.


title: Edvard Wainio

text: Wainio julkaisi ensimmäiset suomenkieliset kasvimaantieteelliset teokset "Havainnoita Itä-Hämeen kasvistosta" (1878) ja "Kasviston suhteista Pohjois-Suomen ja Venäjän-Karjalan rajaseuduilla" 1878. Myöhemmin hän keskittyi jäkäliin ja keräsi niitä eri puolilta Suomea ja ulkomailta. Tieteellisten teosten lisäksi hän julkaisi yleistajuisen matkakertomuksen Brasiliasta "Matkustus Brasiliassa" (1888), ja Siperian tutkimusmatkasta kertovan vihkosen. Myöhemmin hän julkaisi muiden keräämiin kokoelmiin perustuvia teoksia. Turun yliopisto osti hänen 22 000 jäkälänäytettä käsittävän kokoelmansa 1919. Hänen aikanaan kokoelmat Turussa laajenivat 35 000 näytteeseen.


title: Edvard Wainio

text: Wainio ei saanut hakemaansa kasvitieteen professuuria Helsingin yliopistosta, joten elättääkseen itsensä hän toimi vuosina 1891–1901 painoasiain ylihallituksen asiamiehenä ja 1901–1917 yliasiamiehenä. Koska hän oli sortokausien aikana siten venäläisen hallinnon pääsensori, hänestä tuli julkisuudessa halveksittu ja myös akateemisessa maailmassa hyljeksitty. Suomen itsenäisyttyä hän menetti virkansa ja joutui taloudellisesti koville. Lopulta Turun yliopisto pelasti Vainion tarjoamalla hänelle opettajanviran ja ostamalla hänen kokoelmansa sekä maksamalla hänelle palkkaa niiden järjestämisestä. Viimeisinä vuosinaan Vainio oli arvostettu opettaja ja toimi kasviretkillä ohjaajana. Turun yliopistolla hänen työhuonettaan kutsuttiin Vainion majakaksi valon paistaessa sieltä iltamyöhään hänen työskennellessään. Hänelle myönnettiin valtioneläke vain hetkeä ennen hänen kuolemaansa.


title: Edvard Wainio

text: Vainion poika julkaisi ensimmäisen suomenkielisen sarjakuvan.


title: Urpo Wainio

text: Urpo Olavi Wainio (7. huhtikuuta 1910 Helsinki – 16. kesäkuuta 1975) oli suomalainen taidemaalari.


title: Urpo Wainio

text: Wainio opiskeli Suomen Taideyhdistyksen piirustuskoulussa 1934-1937 ja Pariisissa 1949 opettajanaan André Lhote. Hän erikoistui lasimaalauksiin ja teki niitä esimerkiksi Pielaveden (1956) ja Kokkolan kirkkoihin (1960) sekä Otanmäen seurakuntasaliin (1960). Hän teki silti myös öljymaalauksen "Kristus vierailee kolarilaisessa kodissa (1965)" alttaritauluksi Kolarin kirkkoon.


title: Urpo Wainio

text: Wainio opetti Taideteollisessa oppilaitoksessa vuodesta 1952.


title: Novorossijski morskoi torgovyi port

text: Novorossijski morskoi torgovyi port (, ) on Moskovan (MICEX-RTS) ja Lontoon pörsseissä (LSE) noteerattu, Mustanmeren rannalla sijaitsevan Venäjän Krasnodarin aluepiirin Novorossijskin kaupungin suursataman mukaan nimetty ja kotipaikkanaan tätä kaupunkia pitävä venäläinen satamaoperaattori.


title: Novorossijski morskoi torgovyi port

text: Yhtiö oli vuonna 2011 kotisivujensa mukaan Venäjän johtava ja Euroopan 3. suurin satamaoperaattori. Se vastasi tuolloin 157,0 miljoonasta rahtitotonnista. Se hoiti 29,3 prosenttia Venäjän merisatamien kautta kulkevasta rahdista. Sen satamatoimintojen kautta kulkee 58,6 % Venäjän meritse kuljetetusta raakaöljysta, 70,8 % sokerista, 29,6 % viljasta, 28,2 % raudasta ja 26,9 % muista metalleista sekä 15,7 % öljynjalostustuotteista.


title: Novorossijski morskoi torgovyi port

text: Vuosien 2010-2011 aikana yhtiö sai hallintaansa Novorossijskin jälkeen maan toiseksi suurimman sataman eli Primorskin öljysataman keskeisimmät satamatoiminnot. Järjestelyihin liittyneiden sopimusten myötä Novorossijski morskoi torgovyi port -yhtiön osake-enemmistö (50,1 %) siirtyi yksityissektorilta Venäjän valtion hallitsemalle Transneft-öljynsiirtoyhtiölle ja oligarkki Zijavudin Magomedoville (Зиявудин Магомедов). Venäjän valtio omistaa satamayhtiötä myös suoraan (20 %) ja Venäjän rautateiden omistusosuuden kautta. Satamaoparaattori toimii myös Kaliningradin alueen Baltijskin satamassa.


title: Wainsteinin säätiö

text: Wainsteinin säätiö eli Leo ja Regina Wainsteinin säätiö oli 1928–2003 toiminut suomalainen säätiö, joka tuki kuvataidetta.


title: Wainsteinin säätiö

text: Säätiön perustivat kauppaneuvos Leo Wainstein ja hänen puolisonsa Regina Wainstein vuonna 1928 Suomeen saapumisensa muistoksi ja kiitollisuuden osoitukseksi. Säätiö jakoi vuosittain korkotulonsa apurahoina ja lahjoitti veistoksia. Säätiön lahjoituksia ovat Aarre Aaltosen "Ilmatar ja sotka" Helsingin Sibelius-puistossa, Matti Hauptin "Aino" Turun Asemanpuistossa ja sama teos marmoriveistoksena Turun taidemuseossa. Säätiö sulautettiin vuonna 2003 Suomen Kulttuurirahastoon, jossa sen nimenä on nykyisin "Leo ja Regina Wainsteinin rahasto".


title: Wainsteinin säätiö

text: Leo Wainstein (1883–1978) oli odessalaissyntyinen asianajaja, myöhemmin pääkonsuli ja kauppaneuvos. Regina Wainstein o.s. Trilling oli syntyisin Białystokista. Wainstein osti Åbo Klädesfabrikin (Turun Verkatehdas) 1924.


title: Wainsteinin säätiö

text: Säätiö on vuonna 1938 julkaissut 29-sivuisen kirjasen "Leo ja Regina Wainsteinin säätiö: 1928-1938".


title: Leo Wainstein

text: Leo Wainstein (4. tammikuuta 1883 Jalta, Venäjän keisarikunta – 13. maaliskuuta 1978 Rooma, Italia) oli ukrainanjuutalainen juristi, kauppaneuvos, konsuli ja liikemies joka asui suurimman osan elämästään Suomessa. Viimeksi hän asui Italiassa ja hänellä oli Italian kansalaisuus vuodesta 1919 alkaen.


title: Leo Wainstein

text: Wainsteinin vanhemmat olivat maanviljelijä Josef Wainstein ja Lia Rabinowicz. Hän opiskeli Odessan yliopistossa ja valmistui juristiksi 1910. Hän työskenteli sitten lakimiehenä ensin Odessassa ja sitten Moskovassa. Moskovassa Wainstein tapasi Regina Trillingin jonka isä oli puolanjuutalainen villakauppias Elias Trilling. He menivät naimisiin 1915 ja Wainstein aloitti työt appensa villayhtiössä 1916. Hän perehtyi villakauppaan ja teki liikematkoja Pohjoismaihin. Englantiin, Belgiaan, Ranskaan, Italiaan ja Sveitsiin.


title: Leo Wainstein

text: Venäjän lokakuun vallankumouksen jälkeen Wainstein ei enää voinut jatkaa liiketoimiaan Venäjällä ja loppuvuodesta 1918 hän siirtyi vaimonsa kanssa Suomeen. Vuonna 1919 hänestä tuli "Ab Nordiska Ullkompaniet Oy":n omistaja ja johtaja. Suomen tekstiiliteollisus oli tällöin vaikeuksissa sen jälkeen kun tekstiilien vienti Venäjälle oli päättynyt. Vuonna 1924 Wainstein osti Wilhelm Wahlforssilta heikosti menestyneen Turun Verkatehdas Oy:n. Wainstein laajensi yhtiötä niin että kampavillan ja villakankaiden tuotanto kasvoi 45 prosenttia ja tehtaan värttinöiden määrä kasvoi 3 400:sta lähes 30 000:een. Hän perusti myös Berliiniin "Nordische Woll GmbH" tytäryhtiön.


title: Leo Wainstein

text: 1950-luvun alussa Turun Verkatehdas Oy:n palveluksessa oli noin 2 000 työntekijää. Yhtiö joutui kuitenkin vaikeuksiin hintasäännöstelyn ja villan maailmanmarkkinahinnan putoamisen vuoksi. Yhtiön rahoittajana toiminut Pohjoismaiden Yhdyspankki jatkoi kuitenkin yhtiön tukemista osaksi siksi että Wainsteinilla oli hyvät suhteet pankin pääjohtajaan Rainer von Fieandtiin ja osaksi sen vuoksi että yhtiön kaatuminen olisi merkinnut voittoa sen kilpailijalla Barker-Littoinen Oy:lle jonka rahoittajana oli Kansallis-Osake-Pankki. Wainstein huomasi kuitenkin että yhtiön tulevaisuudennäkymät eivät olleet valoisat ja niinpä hän siirsi 51 prosenttia yhtiön osakkeista vuonna 1952 perustamalleen säätiölle jonka johtokunnassa olivat Wainstein, von Fieandt ja Suomen Pankin johtaja Sakari Tuomioja. Turun Verkatehdas yhdistettiin Villayhtymä oy:hyn 1960. Tehtaan kampalankakehräämö toimi vuoteen 1976 saakka.


title: Leo Wainstein

text: Wainstein oli mukana myös hattujen valmistuksessa ja hän oli Silfverbergin & Wecksellin Yhdistetyt Hattutehtaat Oy:n johtokunnan jäsenenä. Luovuttuaan Tuurn verkatehtaasta Wainstein oli mukana Kristiinankaupungissa toimineessa hattuja valmistaneessa "Oy M. Kotschack Ab":ssa yhdessä poikansa Michaelin kanssa aina 1960-luvun lopulle saakka. Tämän jälkeen hän siirtyi eläkkeelle ja muutti vaimonsa kanssa Roomaan Italiaan. Weinstein oli toiminut Italian konsulina Helsingissä 1919–1923 ja Italian kunniapääkonsulina Suomessa 1949–1968. Hän oli myös suomalais-italialaisen kauppakamarin jäsenenä ja osallistui Helsingin juutalaisen seurakunnan toimintaan.


title: Leo Wainstein

text: Vuonna 1928 Wainstein perusti vaimonsa kanssa Leo ja Regina Wainsteinin säätiön sen kunniaksi että he olivat asuneet Suomessa kymmenen vuotta ja kiitokseksi uudelle kotimaalleen. Apurahoja myöntänyt ja taideteoshankintoja tukenut säätiö toimi vuoteen 2003 saakka jolloin siitä muodostettiin Suomen Kulttuurirahaston yhteydessä oleva "Leo ja Regina Wainsteinin rahasto".


title: Tomáš Starosta

text: Tomáš Starosta (s. 20. toukokuuta 1981 Trenčín, Tšekkoslovakia) on slovakialainen jääkiekkoilija, pelipaikaltaan puolustaja. Hän edustaa KHL:n Jugra Hanty-Mansijskia, jonne siirtyi vuonna 2011.


title: Tomáš Starosta

text: Starosta on Dukla Trenčínin kasvatti. Hän teki ensiesiintymisensä Slovakian Extraligassa vuonna 1999 ja jatkoi siellä vuoteen 2005, jolloin siirtyi kesken kauden silloisen Venäjän superliigan Neftehimik Nižnekamskiin. Elokuussa 2010 hän siirtyi Salavat Julajev Ufaan, jossa pelasi vain yhden kauden. Ufa voitti kauden 2010–2011 päätteeksi KHL:n mestaruuden Gagarin Cupin. Mestaruuskauden jälkeen Starosta allekirjoitti sopimuksen Jugra Hanty-Mansijskin kanssa.


title: Tomáš Starosta

text: Starosta on edustanut Slovakian maajoukkuetta neljissä jääkiekon maailmanmestaruuskilpailuissa, vuosina 2007, 2008, 2010 ja 2012. Vuoden 2012 kisoissa hän oli voittamassa MM-hopeaa. Hän on edustanut maataan myös alle 18-vuotiaiden maailmanmestaruuskilpailuissa vuonna 1999, jolloin Slovakia sijoittui turnauksen kolmanneksi, sekä alle 20-vuotiaiden maailmanmestaruuskilpailuissa vuosina 2000 ja 2001.


title: Z31

text: Z31 oli Saksan laivaston tyypin 1936 Mob hävittäjä, joka palveli toisessa maailmansodassa.


title: Z31

text: Alus tilattiin 19. syyskuuta 1939 Deutsche Schiff- und Maschinenbaulta Bremenistä telakkanumerolla 1001. Sen köli laskettiin 1. syyskuuta 1940 ja alus laskettiin vesille 15. toukokuuta 1941. Alus valmistui 11. huhtikuuta 1942.


title: Z31

text: Luovutettu Ranskalle 1946.


title: Suomi talviparalympialaisissa 2010

text: Suomi saavutti Vancouver talviparalympialaisista 2010 yhteensä kaksi mitalia hopeisen ja pronssisen. Suomen lippua avajaisissa kantoi Ilkka Tuomisto.


title: Z32

text: Z32 oli Saksan laivaston tyypin 1936 Mob hävittäjä, joka palveli toisessa maailmansodassa.


title: Z32

text: Alus tilattiin 19. syyskuuta 1939 Deutsche Schiff- und Maschinenbaulta Bremenistä telakkanumerolla 1002. Sen köli laskettiin 1. marraskuuta 1940 ja alus laskettiin vesille 15. elokuuta 1941. Alus valmistui 15. syyskuuta 1942.


title: Z32

text: Alus ajettiin maihin uppoamisen estämiseksi 9. kesäkuuta 1944.


title: Z33

text: Z33 oli Saksan laivaston tyypin 1936 Mob hävittäjä, joka palveli toisessa maailmansodassa.


title: Z33

text: Alus tilattiin 19. syyskuuta 1939 Deutsche Schiff- und Maschinenbaulta Bremenistä telakkanumerolla 1003. Sen köli laskettiin 22. joulukuuta 1940 ja alus laskettiin vesille 15. syyskuuta 1941. Alus valmistui 6. helmikuuta 1943.


title: Z33

text: Alus luovutettiin Neuvostoliitolle 1946.


title: Z34

text: Z34 oli Saksan laivaston tyypin 1936 Mob hävittäjä, joka palveli toisessa maailmansodassa.


title: Z34

text: Alus tilattiin 19. syyskuuta 1939 Deutsche Schiff- und Maschinenbaulta Bremenistä telakkanumerolla 1004. Sen köli laskettiin 14. tammikuuta 1941 ja alus laskettiin vesille 5. toukokuuta 1942. Alus valmistui 5. kesäkuuta 1943.


title: Z34

text: Aluksen miehistö upotti aluksensa 26. maaliskuuta 1946.


title: Sosiaalityöntekijä Virtanen

text: Sosiaalityöntekijä Virtanen on Mainos-TV:n kevätkaudella 1976 esittämä kuusiosainen draamasarja sosiaalityöntekijän työstä. Jokainen osa on oma itsenäinen episodinsa, mutta osittain samat roolihahmot ja näyttelijät esiintyvät useammissa sarjan jaksoissa. Sosiaalityöntekijä Pirjo Virtasena esiintyy Leni Katajakoski. Ammattinäyttelijöiden lisäksi sarjassa esiintyy runsaasti Helsingin huoltoviraston toimihenkilöitä, joiden kanssa sarjan tositarinoihin perustuvaa sisältöäkin kehiteltiin. Tarinat käsikirjoitti Aira Ruishalme MTV:n perhetoimituksen päällikön Kyllikki Stenrosin tilauksesta. Sarjan ohjasi Pekka Parikka.


title: Sosiaalityöntekijä Virtanen

text: Ensimmäinen jakso ”Olkileipä” kertoo pätkätöistä eläköityvästä leskimiehestä ja hänen eläkkeensä suuruuden hankalasta laskemisesta. Toinen jakso ”Mistä rahat?” kuvaa huoltoviraston työtä kolmilapsisen lähiössä asuvan perheen auttajana, kun vanhemmat sairastelevat. Jaksossa ”Tyttö Helsingin viidakoissa” tutustutaan ensikodin toimintaan aviottoman lapsen saavan nuoren äidin auttajana. ”Kutosen mies” kertoo vaimoaan Helsinkiin pakenevasta miehestä, joka pääsee asumaan Intiankadun asuntolaan. Jakso ”Pavin tutut” kuvaa tuolloin ”irtolaisiksi” kutsuttujen syrjäytyneiden nuorten naisten elämää muun muassa työlaitoksessa. Viimeisessä jaksossa ”Anselm ja muut” siirrytään Helsingistä kuvaamaan maaseudun sosiaalityötä muun muassa skitsofreniaa sairastavan miehen ja alkoholistien parissa.


title: Z37

text: Z37 oli Saksan laivaston tyypin 1936 Mob hävittäjä, joka palveli toisessa maailmansodassa.


title: Z37

text: Alus tilattiin 19. syyskuuta 1939 Germaniawerftiltä Kielistä telakkanumerolla 627. Sen köli laskettiin 1940 ja alus laskettiin vesille 24. helmikuuta 1941. Alus valmistui 16. heinäkuuta 1942.


title: Z37

text: Alus tuhoutui tulipalossa elokuussa 1944.


title: Z38

text: Z38 oli Saksan laivaston tyypin 1936 Mob hävittäjä, joka palveli toisessa maailmansodassa.


title: Z38

text: Alus tilattiin 19. syyskuuta 1939 Germaniawerftiltä Kielistä telakkanumerolla 628. Sen köli laskettiin 1940 ja alus laskettiin vesille 5. elokuuta 1941. Alus valmistui 20. maaliskuuta 1943.


title: Z38

text: Alus luouvutettiin Britannialle 1946.


title: Z39

text: Z39 oli Saksan laivaston tyypin 1936 Mob hävittäjä, joka palveli toisessa maailmansodassa.


title: Z39

text: Alus tilattiin 19. syyskuuta 1939 Germaniawerftiltä Kielistä telakkanumerolla 629. Sen köli laskettiin 1940 ja alus laskettiin vesille 2. joulukuuta 1941. Alus valmistui 21. elokuuta 1943.


title: Z39

text: Alus luovutettiin 1946 Yhdysvalloille.


title: Quality Street

text: Quality Street on makeiskokoelma, joka kattaa Nestlén erimakuisia, usein säilyketölkkeihin tai laatikkoihin pakattuja makeisia. Quality Street sai alkunsa vuonna 1936 Halifaxin kondiittori Mackintosh'sin ansiosta.


title: Quality Street

text: Laatikossa olevat makeiset ovat vaihdelleet ja kehittyneet vuosien aikana. Joulukuussa 2010 kokoelmassa oli yhteensä 12 erilaista yksittäispakattua makeisvaihtoehtoa; kaikki ovat suklaa- tai toffeepohjaisia, ja ne ovat seuraavanlaisia:


title: Varhaisiän musiikkikasvatus

text: Varhaisiän musiikkikasvatuksella tarkoitetaan alle kouluikäisille lapsille tarjottavaa musiikinopetusta jonka tavoitteena on tarjota musiikillisia elämyksiä, valmiuksia ja taitoja. Lisäksi tavoitteena on antaa virikkeitä jatkuvan musiikin harrastuksen syntymiseen. Varhaisiän musiikkikasvatusta tarjotaan musiikkioppilaitosten ja järjestöjen musiikkileikkikouluissa, eli tavanomaisemmin muskareissa.